
	 1.  Օրենքի 121-րդ հոդվածի 4-րդ մասում նշված «և ի շահ իր անդամների» արտահայությունը լրացնել «կամ իր շահառուների»՝ հաշվի առնելով, որ ՀՀ օրենսդրությամբ ոչ առևտրային կազմակերպությունները կարող են ստեղծվել նաև հիմնադրամի տեսքով, որոնք չունեն անդամներ, իսկ իրավունքները բոլոր դեպքում կազմակերպությանը փոխանցվում են պայմանագրերով: Համապատասխանաբար Օրենքում գլխում «իր անդամներ» բառի փոխարեն օգտագործել «իր հետ պայմանագիր կնքած իրավատերեր» բառերը: Մեծ քանակի անդամներ ունեցող հասարակական կազմակերպությունների կառավարման անարդյունավետությունը, իսկ մյուս կողմից հիմնադրամների կառավարման արդյունավետությունը առնվազն հիմք է տալիս չսահմանափակելու օրենքով միայն մի տեսակի ոչ առևտրային կազմակերպությունների մասնակցությունը կոլեկտիվ կառավարմանը:
	 
	Կրթության, գիտության, մշակույթի և սպորտի նախարարության (այսուհետ՝ Նախարարություն) կողմից 14.08.2025թ. թիվ 01/13/26063-2025 գրությամբ ներկայացված բոլոր  առաջարկություններն ու դիտողությունները աշխատանքային կարգով քննարկվել են Նախարարության հետ: Նախագիծը խմբագրվել է: Նախարարության առաջարկությունները, քննարկման արդյունքում, ընդգրկվել են Նախագծի համապատասխան հողվածներում:

Խմբագրված Նախագիծն ուղարկվել է Նախարարություն: 13.10.2025թ. թիվ 33/13/33454-2025 գրությամբ խմբագրված տարբերակի վերաբերյալ ներկայացվել են  առաջարկություններ, որոնք ընդգրկված են սույն ամփոփաթերթում:

	 2. Օրենքի 121-րդ հոդվածի 5-րդ մասում ավելացնել հետևյալ նախադասությունը՝ Իրավատերերի հետ կնքվող պայմանագրում նշվում է ռեպերտուարը (օբյեկտների ցանկը), որի նկատմամբ գույքային իրավունքները հանձնվում են կառավարման: Հավատարմագրված կոլեկտիվ կառավարման կազմակերպությունն իր իրավասության շրջանակներում իրականացնում է նաև այն իրավատերերի գույքային իրավունքների կառավարումը, ովքեր չեն հրաժարվել գույքային իրավունքների կոլեկտիվ հիմունքներով կառավարումից։ Նշվածը բխում է թե նույն Օրենքի 123 հոդվածով սահմանված ընդլայնված կառավարման հնարավորությունից, թե ԵԱՏՄ «Հեղինակային և հարակից իրավունքների՝ կոլեկտիվ հիմունքներով կառավարման կարգի մասին» համաձայնագրով (այսուհետ՝ Համաձայնագիր) սահմանված կարգավորումներից:
	 
	 

	 3. Օրենքի 122-րդ հոդվածում ավելացնել Համաձայնագրից բխող հետևյալ կարգավորումով 3-րդ մաս հետևյալ խմբագրությամբ՝ 
«3. Կոլեկտիվ կառավարման կազմակերպությունն իրավատերերի ու օգտագործողների համար ստեղծում է էլեկտրոնային միջոցներով հաղորդակցվելու հնարավորություն՝ իրենց իրավունքների իրականացման և, համապատասխան դեպքերում, ռեպերտուարի օգտագործման վերաբերյալ տեղեկատվություն ստանալու նպատակով։ Մասնավորապես, Կոլեկտիվ կառավարման կազմակերպությունը պարտավոր է՝
1) ստեղծել (սահմանել) պաշտոնական կայք՝ «Ինտերնետ» տեղեկատվական հեռահաղորդակցական ցանցում իր գործունեության վերաբերյալ տեղեկատվություն տեղադրելու (հրապարակելու) համար (այսուհետ՝ պաշտոնական կայք).
2) ապահովել պաշտոնական կայքի հասանելիությունը շուրջօրյա ռեժիմով, պաշտոնական կայքում տեղադրվող տեղեկատվության հրապարակայնությունը, ինչպես նաև այդպիսի տեղեկատվության անհատույց տրամադրումը.
3) ձևավորել այնպիսի գրանցամատյաններ, որոնք պարունակում են տեղեկություններ՝ իրավատերերի, հեղինակային և (կամ) հարակից իրավունքների օբյեկտների ու այդպիսի կազմակերպության կառավարմանը փոխանցված իրավունքների վերաբերյալ (այսուհետ՝ գրանցամատյաններ)՝ բացառությամբ այնպիսի տեղեկությունների, որոնք օրենքին համապատասխան, չեն կարող հրապարակվել՝ առանց իրավատիրոջ համաձայնության.
4) տեղադրել գրանցամատյանները պաշտոնական կայքում, ինչպես նաև իրականացնել դրանց վարումն ու ժամանակին թարմացումը՝ օգտագործողների հետ պայմանագրեր կնքելու և վարձատրությունը վճարելու նպատակով.
5) ներդնել այնպիսի ընթացակարգեր, որոնց միջոցով կոլեկտիվ հիմունքներով կառավարող մյուս կազմակերպությունները, ինչպես նաև այն իրավատերերը, ի շահ որոնց կազմակերպությունը կնքում է պայմանագրեր օգտագործողների հետ, կկարողանան ծանուցել գրանցամատյաններում առկա և նրա կողմից կառավարվող իրավունքներին առնչվող ցանկացած անճշտության մասին։»
	 
	 

	4. Օրենքի 123-րդ հոդվածում «անդամ չհանդիսացող իրավատերերի» բառերը փոխարինել «կազմակերպության հետ պայմանագիր չկնքած իրավատերերի» բառերով՝ հաշվի առնելով, որ իրավունքները փոխանցվւոմ են պայմանագրով, այլ ոչ թե անդամության հիման վրա և հիմնադրամի կողմից հավատարմագրման դեպքում ընդհանրապես անդամներ չեն լինում: 
	
	

	5. Օրենքի 125-րդ հոդվածում՝
1) 1-ին մասի 2-րդ կետից հետից հեռացնել «մեծամասնության» բառը՝ հաշվի առնելով, որ սահմանված չեն մեծամասնությունը որոշելու կանոններ և հավատարմագրման ուժով ընդլայնված կառավարման դեպքում առարկայազուրկ է դառնում մեծամասնության հետ պայմանագրեր ունենալու պահանջը, քանի որ կազմակերպությունը կարող է ներկայացնել իրավատերերին նաև առանց պայմանագրի: 
2) 1-ին մասը լրացնել հետևյալ կետերով՝
6) կազմակերպությունն իր իրավատերերի ու օգտագործողների համար ստեղծել է էլեկտրոնային միջոցներով հաղորդակցվելու հնարավորություն,
7) կազմակերպության կողմից չեն խախտվել Հավատարմագրման կարգը և դրա իրականացման պահանջները։
	
	

	6. Օրենքի 127-րդ հոդվածի 2-րդ մասը լրացնել հետևյալ կետով՝
3) հասանելիություն ստանալ տեխնիկական ու էլեկտրոնային միջոցներին,
իսկ 3-րդ մասում «և նրա անդամների» բառերը փոխարինել «և իրավատերերի» բառերով:
	
	

	7. Օրենքի 128-րդ հոդվածի 3-րդ և 4-րդ մասերը հեռացնել նախագծից՝ հաշվի առնելով, որ դրանք արդյունավետ չեն կարող լինել և հիմնադրամի կողմից հավատարմագրման դեպքում չեն կարող իրագործվել՝ դրա անդամներ ու անդամներ ժողով չունենալու պատճառով:
	
	

	[bookmark: _GoBack]8. Օրենքի 15-րդ գլխի վերնագրում և 130-րդ հոդվածի 1-ին մասում «անդամների» բառը փոխարեինել «իրավատերերի» բառով, իսկ 2-րդ և 4-րդ մասերը հեռացնել՝ հաշվի առնելով, որ կոլեկտիվ կառավարող կազմակերպություն կարող է լինել նաև անդամություն չունեցող ոչ առևտրային կազմակերպությունը՝ հիմնադրամը:
	
	

	9. Օրենքի 131-րդ հոդվածի 4-րդ մասում և 136-րդ հոդվածի 5-րդ մասում «իր անդամների» բառերը փոխարինել «իր հետ պայմանագիր կնքած իրավատերերի» բառերով:
	
	

	10. Օրենքից հեռացնել 132-135 և 137-139 հոդվածները, որոնք վերաբերում են կազմակերպության կառավարմանն, կանոնադրությանն ու իր անդամների հետ հարաբերություններին՝ դրանով իսկ սահմանափակելով ցանկացած ոչ առևտրային անձի հավատարմագրման հնարավորությունը: Մյուս կողմից, որևէ կերպ հիմնավորված չէ հավատարմագրվող կազմակերպության կառավարման կամ անդամության կանոնների սահմանումը՝ դրանց վերահսկման անարդյունավետության պայմաններում, մինչդեռ հավատարմագրումն իր հերթին բավարար երաշխիք է օրենքով սահմանված պահանջների ապահովման համար:
	
	

	11. Օրենքի 146-րդ հոդվածի 1-ին մասի 4-րդ մասը շարադրել հետևյալ խմբագրությամբ՝ «ղեկավարների տվյալները», իսկ 6-րդ մասում «անդամության համար» բառերը փոխարինել «իրավատերերի» բառով:
	
	

	12. Օրենքի 147-րդ հոդվածի 2-րդ և 3 –րդ կետերը շարադրել ներքոգրյալ խբագրությամբ, ինչը համապատախանում է Համաձայնագրի պահանջներին՝
«2. Կոլեկտիվ կառավարման կազմակերպությունը պարտավոր է յուրաքանչյուր տարի ներգրավել անկախ աուդիտորական կազմակերպության՝ իր հաշվապահական (ֆինանսական) հաշվետվության աուդիտ անցկացնելու, ինչպես նաև վարձատրության հավաքագրման, բաշխման և վճարման ընթացքում դրամական միջոցների հետ գործառնությունների վարումը և փաստաթղթային ձևակերպումը, կազմակերպության կողմից հաստատված մեթոդիկայով նախատեսված՝ հավաքագրված վարձատրության բաշխման պահանջներին համապատասխանությունը, հատուկ միջոցների հաշվին կատարված նպատակային դրամական մուտքերի և վճարումների հաշվառումը, ինչպես նաև կազմակերպության գործունեությանը ներկայացվող այլ պահանջներ ստուգելու նպատակով:
3. Կազմակերպությունն աուդիտորական եզրակացության հաստատման (ստորագրման) օրվանից մեկամսյա ժամկետում պարտավոր է պաշտոնական կայքում հրապարակել աուդիտորական եզրակացությունը և համապատասխան հաշվապահական (ֆինանսական) հաշվետվությունը, որոնք հինգ տարվա ընթացքում պետք է հասանելի լինեն իրավատերերի համար: Հաշվապահական (ֆինանսական) հաշվետվությունը և աուդիտի և ստուգման ենթակա ցանկացած այլ տեղեկատվություն չեն կարող դասվել գաղտնի բնույթ ունեցող տեղեկության, առևտրային կամ օրենքով պահպանվող այլ գաղտնիք պարունակող տեղեկատվության շարքին:»
	
	

	13. Օրենքի 158-րդ հոդվածի 2-րդ մասում «կարող են շարունակել սույն օրենքը ուժի մեջ մտնելուց հետո մեկ տարի» բառերը փոխարինել «մինչ սույն օրենքի համաձայն տվյալ իրավունքների համար կոլեկտիվ կառավարման կազմակերպության հավատարմագրումը», իսկ 4-րդ ու 5-րդ մասերում «մեկ տարի» բառերը փոխարինել «մեկ ամիս» բառերով՝ հաշվի առնելով կոլեկտիվ կառավարման ոլորտում հավատարմագրման հրատապությունը:
	
	

	14. Օրենքի հետ միասին ներկայացված «Հայաստանի Հանրապետության  քաղաքացիական օրենսգրքում փոփոխություններ և լրացումներ կատարելու  մասին» օրենք 13-րդ հոդվածով փոփոխվող օրենսգրքի 1137 հոդվածի 5-րդ մասում ավելացնել հետևյալ նախադասությունը՝ «Նման դեպքում իրավատերը կամ կոլեկտիվ կառավարման կազմակերպությունն իրավունք ունի իրավունքների խախտողից պահանջել Հայաստանի Հանրապետության կառավարության կողմից սահմանված վարձատրության նվազագույն դրույքաչափերի կրկնակիի չափով փոխհատուցում՝ հիմք ընդունելով սույն հոդվածի 2-րդ մասի 1-ին կետը։»
	
	

	15. Կից ներկայացնում ենք կոլեկտիվ կառավարման կարգավորումների առնչությամբ լրացուցիչ հիմնավորումներ, որոնք կարող են ավելացվել նախագծերի փաթեթի հիմնավորումների մեջ:
	
	

	
	
	

	
2. ԱՇԽԱՏԱՆՔԻ ԵՎ ՍՈՑԻԱԼԱԿԱՆ ՀԱՐՑԵՐԻ ՆԱԽԱՐԱՐՈՒԹՅՈՒՆ
	14.08.2025թ.

	
	N ՆՄ/ԳԽ/22740-2025

	1. [bookmark: _Hlk209539158]««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» օրենքի նախագծով շարադրվող «Հեղինակային իրավունքի և հարակից իրավունքների մասին» օրենքի 46-րդ հոդվածի 1-ին մասում «տեսողությունից կամ լսողությունից» բառերը առաջարկում եմ փոխարինել «տեսողության կամ լսողության խնդիրներով» բառերով, հաշվի առնելով, որ «Հաշմանդամություն ունեցող անձանց իրավունքների մասին» օրենքում կիրառվում է «տեսողության խնդիրներով հաշմանդամություն ունեցող անձ» և «լսողության խնդիրներով հաշմանդամություն ունեցող անձ» տերմինները։
	 
	Ընդունվել է:
Կատարվել են համապատասխան փոփոխությունները: Առաջարկվող փոփոխությունը կարգավորվում է Նախագծի 41-րդ հոդվածով, ուստի փոփոխությունը կատարվել  է 41-րդ հոդվածում:

	2. «ՀՀ քաղաքացիական օրենսգրքում փոփոխություններ և լրացումներ կատարելու մասին» օրենքի նախագծի վերաբերյալ դիտարկումներ չկան:
	 
	Ընդունվել է ի գիտություն:

	
3.  ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ

	14.08.2025թ.

	
	N 01/11-4/18359-2025

	1. ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» օրենքի նախագծի 121-րդ հոդվածի 8-րդ մասի համաձայն՝ կոլեկտիվ կառավարման կազմակերպությունը գործունեությունն իրականացնում է հավատարմագրվելուց հետո: Հավատարմագրումն իրականացնում է  պետական կառավարման համակարգի մարմինը, որի մտավոր սեփականության պահպանության հետ կապված, ինչպես նաև սույն օրենքով նախատեսված այլ գործառույթները, սույն օրենքով նախատեսված կարգով իրականացնում է այդ մարմնի մտավոր սեփականության գրասենյակը (այսուհետ՝ պետական լիազոր մարմին):
Նույն նախագծի 125-րդ հոդվածի 3-րդ մասի համաձայն՝ հավատարմագրման դիմումի և դիմումին կից ներկայացված փաստաթղթերի ուսումնասիրության համար պետական լիազոր մարմինը ստեղծում է հանձնաժողով, որի անհատական կազմը հաստատում է պետական լիազոր մարմնի ղեկավարը։ Փաստաթղթերի ուսումնասիրությունն իրականացվում է այն ստանալու օրվանից մեկամսյա ժամկետում: Հանձնաժողովը փաստաթղթերի ուսումնասիրության արդյունքում տալիս է հավատարմագրման համար օրենքով սահմանված պահանջների համապատասխանության կամ չհամապատասխանության մասին եզրակացություն:
«Պետական տուրքի մասին» ՀՀ օրենքի 2-րդ հոդվածի համաձայն՝ Հայաստանի Հանրապետությունում պետական տուրքը պետական մարմինների լիազորությունների իրականացմամբ պայմանավորված` սույն օրենքով սահմանված ծառայությունների կամ գործողությունների համար ֆիզիկական և իրավաբանական անձանցից Հայաստանի Հանրապետության պետական և (կամ) համայնքների բյուջեներ մուծվող օրենքով սահմանված պարտադիր վճար է:
Այս առումով, պետական մարմինների կողմից մատուցվող ծառայությունների կամ վերջիններիս կողմից կատարվող գործողությունների համար պետք է վճարվի պետական տուրք, որի նպատակն է պետական մարմինների կողմից ծառայության մատուցման հետ կապված ծախսերը փոխհատուցելը:
Հետևաբար, եթե կոլեկտիվ կառավարման կազմակերպությանը հավատարմագրելու համար պետական մարմնի կողմից մատուցվում է ծառայություն հավատարմագրման դիմումի և դիմումին կից ներկայացված փաստաթղթերի ուսումնասիրության տեսքով, ապա առաջարկում ենք քննարկել համապատասխան լիազոր մարմնի կողմից կոլեկտիվ կառավարման կազմակերպությանը հավատարմագրելու համար պետական տուրք սահմանելու, հետևաբար՝ «Պետական տուրքի մասին» ՀՀ օրենքում լրացում կատարելու հարցը:
	 
	Ընդունվել է:
Մշակվել է «Պետական տուրքի մասին» օրենքում լրացումներ կատարելու մասին» ՀՀ օրենքի նախագիծ:

	
4. ՄՐՑԱԿՑՈՒԹՅԱՆ ԵՎ ՍՊԱՌՈՂՆԵՐԻ ՇԱՀԵՐԻ ՊԱՇՏՊԱՆՈՒԹՅԱՆ ՀԱՆՁՆԱԺՈՂՈՎ
	14.08.2025թ.

	
	N ԳԳ/968-2025

	1. «Հեղինակային իրավունքի և հարակից իրավունքների մասին Հայաստանի Հանրապետության օրենքում փոփոխություն կատարելու մասին» և «ՀՀ քաղաքացիական օրենսգրքում փոփոխություններ և լրացումներ կատարելու մասին» օրենքների նախագծերի վերաբերյալ առաջարկություններ և դիտողություններ չկան։
	 
	Ընդունվել է ի գիտություն:

	
5. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՇԻՆՈՒԹՅԱՆ ԿՈՄԻՏԵ
	13.08.2025թ.

	
	01/18/13127-2025

	1. <Հեղինակային իրավունքի և հարակից իրավունքների մասին> Հայաստանի Հանրապետության օրենքում փոփոխություն կատարելու մասին> օրենքի նախագծի՝
1) 4-րդ հոդվածի
ա. 1-ին մասի  <կամ այլ օբյեկտիվ ձևով> բառերը վերանայել,
բ. 2-րդ մասի <օբյեկտներ համարվում են, մասնավորապես՝> բառերը փոխարինել  <օբյեկտներ են համարվում՝> բառերով,
գ.  2-րդ մասի 11-րդ կետը շարադրել հետևյալ խմբագրությամբ.
<քաղաքաշինական գործունեության (փաստաթղթային, էլեկտրոնային և կառուցված օբյեկտի տեսքով) արդյունքը, դրա բաղկացուցիչ մասերը, այդ թվում ճարտարապետական, ինժեներակոնստրուկտորական և լանդշաֆտային դիզայնի նախագծերը, գրաֆիկական նյութերը, եռաչափ մոդելավորումը, էսքիզները, մասնագիտական եզրակացությունները>,
դ. 2-րդ մասի 13-րդ կետը շարադրել հետևյալ խմբագրությամբ. <քաղաքաշինությանը, աշխարհագրությանը, տեղագրությանը (տոպոգրաֆիային), երկրաբանությանն ու գիտության այլ ոլորտներին վերաբերող քարտեզները, նախագծերը, էսքիզները, դրանց եռաչափ մոդելավորումները և այլն.>,
	
	Ընդունվել է մասամբ:
Ընդունվել է առաջարկության բ. և դ. ենթակետերը, իսկ  առաջարկության ա. ենթակետը չի ընդունվել, քանի որ նշված ենթակետի վերանայման առաջարկությունը հիմնավորված չէ: < այլ օբյեկտիվ ձևով>  արտահայտությունը օգտագործվում է միջազգային պայմանագրերում, մասնավորապես «Գրական և գեղարվեստական երկերի պահպանության մասին» Բեռնի կոնվենցիայի (այսուհետ՝ Բեռնի կոնվենցիա) 2-րդ հոդվածի 1-ին և 2-րդ ենթակետերում: 
[bookmark: _Hlk210042837]գ. ենթակետով ներկայացված առաջարկությունը ընդունվել է մասամբ. «այգեպուրակային արվեստի» բառերը փոխարինվել են «լանդշաֆտային դիզայնի» բառերով: 
Մնացածը չի ընդունվել հետևյալ հիմնավորմամբ.
Նախագիծը կարգավորում է ստեղծագործությունների նկատմամբ հեղինակի իրավունքները, այլ ոչ, թե գործունեության արդյունքները:  «Քաղաքաշինության մասին» ՀՀ օրենքի 3-րդ հոդվածում սահմանված է քաղաքաշինական գործունեության օբյեկտների ցանկը, որոնց զգալի մասը հեղինակային իրավունքի տեսանկյունից ստեղծագործություններ չեն համարվում:   
Առաջարկությունը հիմնավորված չէ:


	2. 20-րդ հոդվածի 2-րդ մասը շարադրել հետևյալ խմբագրությամբ.  <Ստեղծագործության վերարտադրությունը ներառում է գրաֆիկական, լուսանկարչական վերարտադրություն, տեսաձայնային ամրագրում, կաղապարով կամ այլ ձևով եռաչափ վերարտադրություն, նախագծային փաստաթղթերի համաձայն քաղաքաշինական, այդ թվում՝ ճարտարապետական, լանդշաֆտային դիզայնի, ինժեներակոնստրուկտորական ստեղծագործություններ հանդիսացող կառույցների իրականացումը, դրանց թվային վերարտադրությունը։>,
	 
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	3. 22-րդ և 23-րդ հոդվածների 2-րդ մասերը շարադրել հետևյալ խմբագրությամբ. 
<Սույն հոդվածի 1-ին մասի դրույթը չի տարածվում մինչև սույն օրենքն ուժի մեջ մտնելը կառուցված և շահագործվող քաղաքաշինական, այդ թվում՝ ճարտարապետական օբյեկտների, լանդշաֆտային դիզայնի և կիրառական արվեստի ստեղծագործությունների վրա։>,
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	4. [bookmark: _Hlk210037899]26-րդ հոդվածի 1-ին մասի <կերպարվեստի, ճարտարապետական, գիտական կամ տեխնիկական բնույթի ստեղծագործության ցուցադրումը հանրությանը> բառերը փոխարինել <քաղաքաշինական, այդ թվում՝ ճարտարապետական, լանդշաֆտային դիզայնի, կիրառական արվեստի (կերպարվեստի), գիտական կամ գիտատեխնիկական  բնույթի ստեղծագործությունների ցուցադրումը հանրությանը> բառերով,
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	5. [bookmark: _Hlk210038210][bookmark: _Hlk210038227]37-րդ հոդվածի 2-րդ մասում <ճարտարապետության, կիրառական արվեստի և քարտոգրաֆիայի ամբողջական ստեղծագործությունները> բառերը փոխարինել <քաղաքաշինության, այդ թվում՝ ճարտարապետության, լանդշաֆտային դիզայնի, կիրառական արվեստի (կերպարվեստի) ու քարտեզագրության ամբողջական ստեղծագործությունները> բառերով,
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	6. 40-րդ հոդվածի 3-րդ մասում <շինությունների և համանման կառույցների տեսքով ճարտարապետական ստեղծագործությունների> բառերը փոխարինել <քաղաքաշինական գործունեության օբյեկտների՝ շենքերի ու շինությունների, դրանց ճարտարապետական  և ինժեներակոնստրուկտորական նախագծերի, լանդշաֆտային դիզայնի ստեղծագործությունների> բառերով,
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	7. 52-րդ հոդվածի վերնագիրը շարադրել հետևյալ խմբագրությամբ.
<Հոդված 52. Քաղաքաշինական, այդ թվում՝ ճարտարապետական և լանդշաֆտային դիզայնի ստեղծագործություն հանդիսացող կառույցների վերափոխումը>,

	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունները ներառում են նաև քաղաքաշինական և լանդշաֆտային դիզայնի ստեղծագործությունները: 


	8.  52-րդ հոդվածի 1-ին մասը շարադրել հետևյալ խմբագրությամբ. <Քաղաքաշինական գործունեության, այդ թվում՝ ճարտարապետական և ինժեներակոնստրուկտորական նախագծերի իրագործման արդյունք, լանդշաֆտային  դիզայնի ստեղծագործություն  հանդիսացող օբյեկտի (շենքի, շինության) սեփականատերը տվյալ շենքի կամ շինության հիմնանորոգումը, արդիականացումը, վերակառուցումն ու քանդումը պետք է իրականացնի օրենսդրությամբ սահմանված կարգով, իսկ պատմության և մշակույթի անշարժ հուշարձանների դեպքում՝ <Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին> օրենքի պահանջին համապատասխան:>:
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունների  մեջ ընդգրկված են նաև քաղաքաշինական և լանդշաֆտային դիզայնի ստեղծագործությունները:
Իսկ «Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին» օրենքի պահանջին համապատասխանությունը սահմանված է 52-րդ հոդվածի 2-րդ մասով:


	9. <Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին> օրենքի նախագծի՝
[bookmark: _Hlk210039157]1) 3-րդ հոդվածի <11) ճարտարապետական ստեղծագործությունները, այդ թվում` քաղաքաշինական և այգեպուրակային արվեստի ստեղծագործությունները> պարբերությունը շարադրել հետևյալ խմբագրությամբ. <11) քաղաքաշինական գործունեության արդյունք հանդիսացող, այդ թվում՝ ճարտարապետական և ինժեներակոնստրուկտորական նախագծերը, լանդշաֆտային դիզայնի ստեղծագործությունները, դրանց բաղկացուցիչ մասերը.>,
	
	             Ընդունվել է մասամբ:
«այգեպուրակային արվեստի ստեղծագործությունները» բառերը փոխարինվել են «լանդշաֆտային դիզայնի ստեղծագործություններ» բառերով, իսկ մնացած առաջարկությունները չեն ընդունվել հետևյալ հիմնավորմամբ. Նախագծի 3-րդ հոդվածում նշված «ճարտարապետական ստեղծագործությունները» վերաբերվում են բոլոր ճարտարապետական ստեղծագործություններին, այդ թվում՝  քաղաքաշինական ստեղծագործություններին : Առաջարկվող փոփոխությամբ «ճարտարապետական ստեղծագործությունները» սահմանափակվում են միայն քաղաքաշինական գործունեության արդյունք հանդիսացող ճարտարապետական ստեղծագործություններով, ինչպես նաև հիմնավորված չէ առաջարկվող փոփոխությունը, և ինչպիսի օբյեկտ է հանդիսանում ինժեներակոնստրուկտորական նախագիծը: Արդյոք, դա ևս չի՞ հանդիսանում ճարտարապետական, քաղաքաշինական ստեղծագործություն: Ինչ վերաբերվում է «դրանց բաղկացուցիչ մասերին», ապա Նախագծի 4-րդ հոդվածի 4-րդ մասը սահմանում է. «4.Հեղինակային իրավունքով պահպանվում է նաև ստեղծագործության բաղադրիչ մասը, անվանումը (վերնագիրը), եթե այն կարող է օգտագործվել ինքնուրույն և համապատասխանում է սույն հոդվածի 1-ին մասով նախատեսված պահանջներին:»:


	10. 3-րդ հոդվածի <13) աշխարհագրությանը, տոպոգրաֆիային, երկրաբանությանը, ճարտարապետությանը և այլ բնագավառներին վերաբերող քարտեզները, նախագծերը, էսքիզները, եռաչափ ներկայացումները և այլն.> պարբերությունը շարադրել հետևյալ խմբագրությամբ. <13) քաղաքաշինությանը, աշխարհագրությանը, տեղագրությանը (տոպոգրաֆիային), երկրաբանությանն ու գիտության այլ ոլորտներին վերաբերող քարտեզները, նախագծերը, էսքիզները, դրանց եռաչափ մոդելավորումները, մասնագիտական եզրակացությունները և այլն.>:
	
	Չի ընդունվել:
Նախագծի 4-րդ հոդվածի 11-րդ կետի կարգավորումներով, ինչպես նաև  ««ՀՀ քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի  3-րդ հոդվածով սահմանվում է, որ ճարտարապետական ստեղծագործությունների  մեջ ընդգրկված են նաև քաղաքաշինական և լանդշաֆտային դիզայնի ստեղծագործությունները:


	11.  Միաժամանակ առաջարկվում է.
  <<Հեղինակային իրավունքի և հարակից իրավունքների մասին> Հայաստանի Հանրապետության օրենքում փոփոխություն կատարելու մասին> օրենքի նախագիծը լրացնել ներկայումս գործող համանուն օրենքի 1-ին հոդվածի  բ) մասի խմբագրված տարբերակով, հետևյալ բովանդակությամբ. <բ) կատարողների՝ իրենց կատարումների, հնչյունագրեր արտադրողների՝ իրենց պատրաստած հնչյունագրերի, ֆիլմ արտադրողների՝ իրենց ամրագրած ֆիլմերի, հեռարձակող կազմակերպությունների՝ իրենց հաղորդումների, հրատարակիչների՝ իրենց հրատարակությունների հրատարակչական ձևավորումների, տվյալների բազաներ պատրաստողների՝ իրենց պատրաստած տվյալների բազաների, քաղաքաշինական ծրագրերի հեղինակների՝  իրենց մշակած  նախագծերի նկատմամբ իրավունքների (այսուհետ՝ հարակից իրավունքներ) հետ կապված հարաբերությունները.>,

	
	Չի ընդունվել:
Առաջարկությունը որևէ կերպ հիմնավորված չէ: Միաժամանակ Նախագիծը նոր է, ունի նոր կառուցվածք, նախատեսում է նոր իրավունքներ, համապատասխանում է վերջին 20 տարիների ընթացքում ոլորտի զարգացման ուղղություններին, միջազգային պայմանագրերի դրույթներին, որոնց անդամակցել է Հայաստանի Հանրապետությունը: 

	12. կարևորելով ներկայացված օրինագծերը, առաջարկվում է վերջիններս քննարկման ներկայացնել նաև ՀՀ առողջապահության նախարարություն, ՀՀ կադաստրի կոմիտե:

	
	Չի ընդունվել
Նախագծում ՀՀ առողջապահության նախարարության և ՀՀ կադաստրի կոմիտեի գործառույթներին վերաբերելի հոդվածներ առկա չեն, ինչպես նաև առաջարկողի կողմից չի հիմնավորվել դրա նպատակահարմարությունը:


	
6. ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅՈՒՆ
	11.08.2025թ.

	
	N 43/6/212330-25

	1. ՀՀ ներքին գործերի նախարարությունում քննարկվել են «Հեղինակային իրավունքի և հարակից իրավունքների մասին» օրենքում փոփոխություն կատարելու մասին» և «ՀՀ քաղաքացիական օրենսգրքում փոփոխություններ և լրացումներ կատարելու մասին» օրենքների նախագծերը, որոնց վերաբերյալ առաջարկություններ և առարկություններ չկան։
	 
	Ընդունվել է ի գիտություն:

	
7. ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՀԱՆՁՆԱԺՈՂՈՎ
	14.08.2025թ.

	
	N ՆՄ/ԳԽ/22740-2025

	Ի պատասխան Ձեր, 2025 թվականի հուլիսի 30-ին Հեռուստատեսության և ռադիոյի հանձնաժողով այսուհետ՝ Հանձնաժողով մուտքագրված գրության՝ ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» և «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» Հայաստանի Հանրապետության օրենքների նախագծերի վերաբերյալ հայտնում ենք, որ 2024 թվականի մարտի 28-ի թիվ Ե/01/04.1/273-24 գրությամբ արդեն իսկ հայտնել ենք մեր դիրքորոշումը Նախագծերի որոշ հոդվածներում փոփոխություններ կատարելու վերաբերյալ։
Հանձնաժողովի ներկայացված առաջարկները հաշվի չեն առնվել։
Ելնելով վերոգրյալից և հաշվի առնելով, որ 2025 թվականի հուլիսի 30-ի գրության և Նախագծերին կից չի ներկայացվել ամփոփաթերթ՝ առաջարկները չընդունելու պատճառների վերաբերյալ, ուստի Հանձնաժողովը վերահաստատում է իր նախկինում հայտնած դիրքորոշումը։։
	 
	Ընդունվել է ի գիտություն:

	8. ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՀԱՆՁՆԱԺՈՂՈՎ
	29.03.2024թ.

	
	N Ե/01/04.1/273-24

	1. «Հեղինակային իրավունքի և հարակից իրավունքների մասին» ՀՀ օրենքում փոփոխություն կատարելու մասին» նախագծի այսուհետ՝ Նախագիծ 28-րդ հոդվածով տրված է վերահաղորդման սահմանումը, ինչպես նաև ում կողմից կարող է իրականացվել այդ վերահաղորդումը։ Նախագծի 28-րդ հոդվածում առաջարկում ենք.
Նախագծի 28-րդ հոդված 2-րդ մասի 2-րդ կետից հանել մալուխային համակարգ բառերը, քանի որ օրենսդրությամբ այս հասկացության սահմանում չկա և «Տեսալսողական մեդիայի մասին» օրենքով օգտագործվող սահմանումներին համապատասխանեցնելու նպատակով 28-րդ հոդվածի 2-րդ մասի 2-րդ կետը շարադրել հետևյալ կերպ՝
2 ցանցային օպերատորի կողմից՝ մալուխային կամ այլ ցանցի միջոցով այսուհետ՝ վերահաղորդում․

	 
	Ընդունվել է մասամբ:
Ընդունվել է առաջարկության 2 ցանցային օպերատորի կողմից՝ մալուխային կամ այլ ցանցի միջոցով» առաջարկությունը:
Առաջարկության 2-րդ մասը չի ընդունվել «այսուհետ՝ վերահաղորդում» մասը, քանի որ «վերահաղորդումը» արդեն իսկ սահմանված է 28-րդ հոդվածի 2-րդ մասով:


	2. Հաշվի առնելով թվային միջավայրում տեղի ունեցող արագ զարգացումներն ու փոփոխությունները,  առաջարկում ենք  2-րդ մասում ավելացնել նաև 3-րդ կետ՝
3 համացանցի միջոցով տեսալսողական ծառայություններ մատուցողների կողմից այսուհետ՝ համացանցով վերահաղորդում։

	 
	Չի ընդունվել:
Առաջարկվող փոփոխությունը սահմանված է Նախագծի 30-րդ հոդվածով` «Մատչելի դարձնելու իրավունքը», որը կարգավորում է համացանցով  ստեղծագործությունների՝ այդ թվում տեսալսողական ստեղծագործությունների օգտագործման իրավունքը:  
Մատչելի դարձնելու իրավունքը սահմանված է նաև ՀՀ կողմից վավերացված միջազգային պայմանագրերին՝  Մտավոր Սեփականության Համաշխարհային Կազմակերպության Հեղինակային իրավունքի պայմանագրի (WCT) 8-րդ հոդվածին և Մտավոր Սեփականության Համաշխարհային Կազմակերպության Կատարումների և հնչյունագրերի պայմանագրի (WPPT) 10-րդ, 14-րդ հոդվածներին։


	3. «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծի այսուհետ՝ Օրենքի նախագիծ 1-ին հոդվածի նախադասությունը սկսվում է հետևյալ շարադրանքով՝ Հայաստանի Հանրապետության 1998 թվականի 2-րդ մասի 2-րդ կետում ․․․ բառերով։ Գտնում ենք, որ այս նախադասության մեջ Հայաստանի Հանրապետության բառերից հետո բացակայում է օրենսգրքի անվանումը և այն հոդվածը, որում նախատեսվում է կատարել փոփոխություն։   
	
	Ընդունվել է:
Կատարվել են համապատասխան փոփոխությունները:

	4. Հայտնում ենք նաև, որ Օրենքի նախագծի 1-ին հոդվածով առաջարկվում է «հաղորդումները» բառը փոխարինել տեսալսողական հաղորդումներ այսուհետ՝ հաղորդում բառերով, հարկ ենք համարում նշել, որ Հայաստանի Հանրապետության քաղաքացիական օրենսգրքում հաղորդում բառն օգտագործվում է բազմաթիվ անգամներ և տարատեսակ նշանակությամբ։
Ուստի, հստակ տարանջատելու համար տեսալսողական հաղորդումները այլ հաղորդումներից, առաջարկում ենք Օրենքի նախագծի 1-ին հոդվածում կամ թողնել միայն տեսալսողական հաղորդումներ բառերը, կամ հաղորդում բառը գրել մեծատառով։
	
	Ընդունվել է:
Կատարվել են համապատասխան փոփոխությունները:

	9. ԲԱՐՁՐ ՏԵԽՆՈԼՈԳԻԱԿԱՆ
ԱՐԴՅՈՒՆԱԲԵՐՈՒԹՅԱՆ ՆԱԽԱՐԱՐՈՒԹՅՈՒՆ

	12.08.2025թ.

	
	N 01/17․2/6807-2025

	1.  Ի պատասխան 2025 թվականի հուլիսի 30-ի Ձեր թիվ 01/17193-2025 գրության՝  տեղեկացնում եմ, որ ՀՀ բարձր տեխնոլոգիական արդյունաբերության նախարարությունը (այսուհետ՝ Նախարարություն) ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» և «ՀՀ քաղաքացիական օրենսգրքում փոփոխություններ և լրացումներ կատարելու մասին» օրենքների նախագծերը ներկայումս աշխատանքային կարգով քննարկում է «Հայաստանի տեղեկատվական համակարգերի գործակալություն» հիմնադրամի և ՏՀՏ ոլորտային միությունների հետ: Կարծիքները ստանալուց և ամփոփելուց հետո Նախարարության դիրքորոշումը կներկայացվի ի լրումն գրությամբ: 

	 
	Ընդունվել է ի գիտություն:

	10.  ԲԱՐՁՐ ՏԵԽՆՈԼՈԳԻԱԿԱՆ
ԱՐԴՅՈՒՆԱԲԵՐՈՒԹՅԱՆ ՆԱԽԱՐԱՐՈՒԹՅՈՒՆ

	03.09.2025թ.

	
	N 01/17․2/7441-2025

	 ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» օրենքի (այսուհետ՝ Նախագիծ) և «ՀՀ քաղաքացիական օրենսգրքում փոփոխություններ և լրացումներ կատարելու մասին» օրենքի (այսուհետ՝ Նախագիծ 1) նախագծերի վերաբերյալ ներկայացնում եմ հետևյալը. 
1. Նախագծի 3-րդ հոդվածի 1-ին և 2-րդ մասերում առաջարկում եմ հստակեցնել կամ նախանշել «հանրությանը մատչելի դարձնելու» կամ «քաղաքացիական շրջանառության մեջ դնելու» հնարավոր ձևերը, ինչն առկա է ««Հեղինակային իրավունքի և հարակից իրավունքների մասին» գործող օրենքի (այսուհետ՝ Օրենք) 5-րդ հոդվածում:
	 
	Չի ընդունվել:
 «Հանրությանը մատչելի դարձնելու» իրավունքը սահմանվում է Նախագծի  30-րդ հոդվածով: «Քաղաքացիական շրջանառության մեջ դնել» արտահայտությունն, իր բուն իմաստով, օգտագործվում է այն հոդվածներում, որտեղ անհրաժեշտ է դրա օգտագործումը: Գործող Օրենքի 5-րդ հոդվածի համապատասխան դրույթը սահմանված է նաև Նախագծի 3-րդ հոդվածում: 

	2. Նախագծի 7-րդ հոդվածի 4-րդ  մասում առաջարկում եմ ներառել նաև կարգավորում այն մասին, որ հեղինակության ապացույցների պահպանման նպատակով հեղինակը կարող է իր ստեղծագործությունն ի պահ հանձնել նաև նոտարին, ինչն առկա է նաև գործող օրենքում: Ամեն դեպքում, «օրենքով համապատասխան լիազորություն ունեցող այլ կազմակերպություններում» ձևակերպումն իր մեջ չի կարող ներառել նոտարներին:

	
	Չի ընդունվել:
Համաձայն ՀՀ օրենսդրության և միջազգային նորմերի հեղինակային իրավունքի օբյեկտները չեն գրանցվում: Սակայն օրենսդրությունը նախատեսում է «ի պահ հանձնելու» հնարավորություն՝ հեղինակի ցանկությամբ: Գործող օրենսդրությամբ նախատեսված նոտարի մոտ ի պահ հանձնելու հնարավորությունը չի օգտագործվել որևէ հեղինակի կողմից: Ստեղծագործությունը ի պահ վերցնելու և դրա հեղինակ ճանաչելու մասին նոտարական հաստատված փաստաթուղթը բավականին լուրջ հիմք է: Նոտարը վստահ չէ, որ հենց այդ ստեղծագործության հեղինակը այն ներկայացնող անձն է:  Պետք է նշել նաև, որ մինչ այսօր որևէ հեղինակ իր ստեղծագործությունը ի պահ չի հանձնել նոտարին: 

	3. Նախագծի 8-րդ հոդվածի 2-րդ մասում օգտագործվում է «գույքային իրավունքները տիրապետող հեղինակը կամ այլ անձը» ձևակերպումը, նույն կետի 2-րդ ենթակետում օգտագործվում է «իրավատիրոջ» ձևակերպումը, իսկ արդեն նույն հոդվածի 3-րդ մասում նշվում է, որ «իրավատեր է համարվում...... որպես իրավատեր նշված անձը»: Կարծում եմ, որ Նախագծում տերմինների կամ ձևակերպումների միատեսակ կիրառություն ապահովելու նպատակով 3-րդ մասում «որպես իրավատեր նշված անձը» բառերն առաջարկում եմ փոխարինել «գույքային իրավունքները տիրապետող հեղինակը կամ այլ անձը» ձևակերպմամբ:

	
	Ընդունվել է:
Կատարվել է համապատասխան փոփոխություն:

	4. Նախագծի 9-րդ հոդվածի 2-րդ մասում նշվում է, որ «..համահեղինակներից ոչ մեկը չի կարող մերժել իր համաձայնությունը ստեղծագործության օգտագործման համար..», սակայն չի հստակեցնում, թե որ սուբյեկտների կողմից օգտագործման մասին է խոսք գնում՝ մյուս համահեղինակների կողմից, թե որևէ այլ, երրորդ անձի կողմից: Գործող օրենքի 7-րդ հոդվածի 2-րդ մասի վերջին պարբերությամբ այդ հարցը հստակեցված է:

	
	Ընդունվել է:
Կատարվել է համապատասխան փոփոխություն:

	5. Նախագծի 5-րդ «ՀԵՂԻՆԱԿԱՅԻՆ ԻՐԱՎՈՒՆՔԻ ՍԱՀՄԱՆԱՓԱԿՈՒՄՆԵՐԸ» գլխում ներառված 50-րդ հոդվածի (վերագրված «Տվյալների բազաների ազատ օգտագործումը») դրույթների համաձայն՝ «Հրապարակված տվյալների բազայի կամ դրա օրինակի օրինական օգտագործողը կարող է ազատ օգտագործել այդ տվյալների բազան, եթե դա անհրաժեշտ է դրա պարունակության հասանելիության և բնականոն օգտագործման համար։ Եթե տվյալների բազայի օրինական օգտագործողը լիազորված է օգտագործել տվյալների բազայի միայն մի մասը, ապա սույն դրույթը կիրառվում է միայն այդ մասի նկատմամբ։»: Այնուհետև, Նախագծի 118-րդ հոդվածում (վերագրված «Տվյալների բազաների նկատմամբ իրավունքների սահմանափակումները») խոսք է գնում տվյալների բազայի օրինական օգտագործողի կողմից առանց տվյալների բազա պատրաստողի թույլտվության կոմիլյացնելու և/կամ ազատ օգտագործման դեպքերի մասին՝ թվարկելով դրանք: Վերը նշվածի առնչությամբ պարզաբանման է ենթակա հետևյալ հարցերը.
ինչու՞ Նախագծի 5-րդ գլխում ներառված 50-րդ հոդվածը բովանդակային առումով առնչություն չունի տվյալ գլխի հետ, քանի որ հոդվածի վերնագրում խոսք է գնում տվյալների բազաների ազատ օգտագործման մասին, իսկ սահմանափակումների դեպքերը նկարագրված են մեկ այլ՝ 118-րդ հոդվածում,
արդյո՞ք Նախագծի 50-րդ հոդվածում կիրառվող «Եթե տվյալների բազայի օրինական օգտագործողը լիազորված է օգտագործել տվյալների բազայի միայն մի մասը, ապա սույն դրույթը կիրառվում է միայն այդ մասի նկատմամբ։» նախադասությունն իր բովանդակությամբ չի նկարագրում  իրավունքների սահմանափակման դեպք, եթե այո, ապա ինչու՞ Նախագծի 118-րդ հոդվածում թվարկված դեպքերի մեջ չի ներառվում կամ գուցե կարիք կա միավորելու այս երկու հոդվածներն ու այդ նոր հոդվածն ընդգրկել ճիշտ գլխում, 
արդյո՞ք Նախագծի 50-րդ հոդվածի 1-ին մասի 2-րդ նախադասությունը  բովանդակային առումով չի նույնանում նաև Նախագծի 117-րդ հոդվածի 2-րդ մասի կարգավորման հետ,
կարիք կա հստակեցնելու տվյալների բազայի «օգտագործում» և «ազատ օգտագործում»  ձևակերպումները բովանդակային առումով ինչո՞վ են իրարից տարբերվում:

	
	Չի ընդունվել:
Նախագծի 5-րդ գլխով կարգավորվում են հեղինակային իրավունքի սահմանափակումները, հետևաբար 50-րդ հոդվածով սահմանված «տվյալների բազան»՝ նշված գլխին համապատասխան դիտարկվում է որպես հեղինակային իրավունքի օբյեկտ: Իսկ Նախագծի 13-րդ գլխով (որտեղ ընդգրկված է 118-րդ հոդվածը) կարգավորվում են հարակից իրավունքները և այս դեպքում «տվյալների բազան» նշված գլխին և հոդվածին համապատասխան դիտարկվում է որպես հարակից իրավունքի օբյեկտ:

	6. Նախագծի 116-րդ հոդվածի 1-ին մասի 4-րդ կետի համաձայն՝ տվյալների բազա պատրաստողը բացառիկ իրավունք ունի արգելելու կամ թույլատրելու իր՝ տվյալների բազան հանրությանը մատչելի դարձնելը: 
Այդ առնչությամբ հարկ եմ համարում անդրադարձ կատարել ՀՀ կառավարության 2025 թվականի օգոստոսի 14-ի N 1131-Ա որոշմամբ հավանության արժանացած և Ազգային ժողովի քննարկմանը ներկայացված  «Հանրային տեղեկությունների մասին» օրենքի նախագծին, որի՝ 
1-ին հոդվածի համաձայն՝ «․․․ օրենքը կարգավորում է հանրությանը և յուրաքանչյուր անձի թվային անվտանգ միջավայրում կամ բաց տեղեկությունների քաղաքականության իրականացման միջոցով արդյունավետ ու որակյալ ծառայություններ մատուցելու հետ կապված հարաբերությունները․․․»,
3-րդ հոդվածի 1-ին մասի 3-րդ կետի համաձայն՝ «բաց տեղեկությունների քաղաքականությունը թվային տիրույթում հանրային հասանելիության ապահովումն է այն տեղեկությունների նկատմամբ, որոնք օրենքով պաշտպանվող տեղեկություններ չեն հանդիսանում։»,
7-րդ հոդվածի 3-րդ մասի համաձայն՝ «Տեղեկատվություն տնօրինողները պարտավոր են անհապաղ, բայց ոչ ուշ քան հինգ աշխատանքային օրվա ընթացքում բացահայտել իրենց գործունեությանն առնչվող այն տեղեկությունները և դրանցում կատարված փոփոխությունները, որոնք օրենքով սահմանված կարգով չեն դասակարգվել պետական գաղտնիքի կամ սահմանափակ տարածման այլ տեղեկությունների շարքին»։
Նշված կարգավորումների համեմատական վերլուծությունը ցույց է տալիս, որ Նախագծի այն կարգավորումը, ըստ որի՝ տվյալների բազա պատրատողը բացառիկ իրավունք ունի արգելել կամ թույլատրել տվյալների բազայի հանրությանը մատչելի դարձնելը, հանրային տեղեկությունների դեպքում հակասում է «Հանրային տեղեկությունների մասին» օրենքի նախագծի «բաց տեղեկությունների քաղաքականության» սկզբունքին, որի համաձայն՝ այդ օրենքի 1-ին հոդվածի 2-րդ մասով սահմանված սուբյեկտների կողմից մշակվող տեղեկատվությունը (այդ թվում՝ տվյալների բազան) պետք է բացահայտվի, եթե այն օրենքով սահմանված կարգով չի դասակարգվել պետական գաղտնիքի կամ սահմանափակ տարածման տեղեկությունների շարքին։ Այսինքն, տվյալների բազա տիրապետողը չունի բացառիկ իրավունք թույլատրելու տվյալների բազայի հանրամատչելի լինելը, քանի որ «Հանրային տեղեկությունների մասին» օրենքի ուժով դրանք արդեն իսկ պետք է հանրամատչելի լինեն, եթե մշակվում են նույն օրենքով սահմանված սուբյեկտների կողմից և հանդիսանում են հանրային տեղեկություն։  Միաժամանակ տվյալների բազայի հանրամատչելի լինելն արգելելը նույնպես չի կարող բազան տիրապետողի բացառիկ իրավունքը լինել, քանի որ «Հանրային տեղեկությունների մասին» օրենքի ուժով՝ օրենքով սահմանված սուբյեկտների կողմից մշակվելու և հանրային տեղեկություն լինելու դեպքում տեղեկատվության հանրամատչելի լինելու արգելքը պետք է բացառապես պայմանավորված լինի դրա՝ որպես պետական գաղտնիք կամ սահմանափակ տարածման տեղեկատվություն դասակարգմամբ։
Վերոգրյալը հաշվի առնելով առաջարկում ենք  Նախագծի 116-րդ հոդվածի 1-ին մասի 4-րդ կետը խմբագրել հետևյալ կերպ․ 
« 4) տվյալների բազան հանրությանը մատչելի դարձնելը, եթե տվյալների բազան չի պարունակում «Հանրային տեղեկությունների մասին» ՀՀ օրենքի 1-ին հոդվածի  2-րդ մասով սահմանված սուբյեկտների կողմից օրենքով սահմանված չափով և կարգով ձեռք բերված, գրանցված և/կամ ցանկացած եղանակով մշակված տվյալներ:»:

	
	Չի ընդունվել:
Նախագծի իմաստով տվյալների բազաները պահպանվում են հեղինակային իրավունքով այն դեպքում, երբ դրանք ըստ իրենց պարունակության ընտրության և (կամ) տեղաբաշխման ստեղծագործական աշխատանքի արդյունք են (Նախագծի 4-րդ հոդվածի 3-րդ մասի  2-րդ ենթակետ): 
Նախագծի 85-րդ հոդվածի 1-ին և 2-րդ մասերի համաձայն կազմածո ստեղծագործության կազմողին, տվյալների բազա ստեղծողին է պատկանում իր կողմից հավաքված նյութերի պարունակության ընտրության ու տեղաբաշխման նկատմամբ հեղինակային իրավունքը, որը ստեղծագործական աշխատանքի արդյունք է: Տվյալների բազան անկախ ստեղծագործությունների, տվյալների կամ այլ նյութերի համակարգված կամ հետևողական ձևով դասավորված հավաքածու է, որը անհատապես մատչելի է էլեկտրոնային կամ այլ եղանակով։ Հետևաբար, ոչ բոլոր տվյալների բազաներն են հանդիսանում հեղինակային իրավունքի կամ հարակից իրավունքների օբյեկտ:
Նախագծի 114-րդ հոդվածի 1-ին մասի համաձայն՝ Սույն օրենքի իմաստով տվյալների բազա պատրաստող է համարվում ցանկացած անձ, որն իր նախաձեռնությամբ և պատասխանատվությամբ որակապես և (կամ) քանակապես էական ներդրում է կատարել տվյալների բազայի պարունակության ձեռքբերման, ճշգրտման կամ ներկայացման  համար: Այսինքն՝ Նախագծի իմաստով տվյալների բազա և տվյալների բազա պատրաստողը տարբերվում են «Հանրային տեղեկությունների մասին» օրենքի նախագծով սահմանված տվյալների բազա և տվյալների բազա պատրաստող հասկացություններից:
Միաժամանակ հայտնում ենք, որ Նախագծում տվյալների բազաներին վերաբերվող դրույթները ամբողջությամբ համապատասխանեցված են ԵՄ «Տեղեկատվական տեղեկատվության իրավական պաշտպանության մասին» թիվ 96/9/EC դիրեկտիվին:

	7. Նախագծի 118-րդ հոդվածի համաձայն՝ «Ցանկացած ձևով հրապարակված տվյալների բազայի օրինական օգտագործողն առանց տվյալների բազա պատրաստողի թույլտվության կարող է կոմպիլյացնել և (կամ) ազատ օգտագործել դրա պարունակության էական մասը հետևյալ դեպքերում` 
1) եթե ոչ էլեկտրոնային տվյալների բազայի պարունակությունն օգտագործվում է անձնական նպատակով.
2) եթե տվյալների բազայի պարունակությունն օգտագործվում է ուսուցման կամ գիտական հետազոտության լուսաբանման նպատակներով` ոչ առևտրային նպատակն արդարացնող ծավալով.
3) եթե տվյալների բազայի պարունակությունն օգտագործվում է հասարակության անվտանգության կամ վարչական, խորհրդարանական, դատական կամ արբիտրաժային ընթացակարգերի պատշաճ ընթացքի ապահովման կամ լուսաբանման նպատակներով։»:
«Հանրային տեղեկությունների մասին» օրենքի նախագծի 3-րդ հոդվածի 1-ին մասի    5-րդ կետի համաձայն՝ «տեղեկության բազմակի օգտագործումը պետական գործառույթների իրականացման նպատակով և ընթացքում ձեռք բերված ու մշակված տեղեկությունների ստացումն ու օգտագործումն է իրավաբանական և ֆիզիկական անձանց կողմից օրենքով չարգելված ցանկացած նպատակի համար.»: Հետևաբար, Նախագծի 118-րդ հոդվածով սահմանված օրինական օգտագործողի կողմից տվյալների բազայի ազատ օգտագործումը «Հանրային տեղեկությունների մասին» օրենքի նախագծի 3-րդ հոդվածի 1-ին մասի 5-րդ կետի իմաստով համարվում է տեղեկության (հանրային տեղեկության) բազմակի օգտագործում։ 
Առանց տվյալների բազա պատրաստողի թույլտվության հրապարակված տվյալների բազայի ազատ օգտագործումը Նախագիծը պայմանավորում է 3 դեպքերով, ինչը հանրային տեղեկությունների պարագայում սահմանափակում է «Հանրային տեղեկությունների մասին» ՀՀ օրենքի նախագծի 3-րդ հոդվածի 1-ին մասի 5-րդ կետով սահմանված օրենքով չարգելված ցանկացած նպատակի համար տեղեկությունների օգտագործման ազատությունը։
Առաջարկվում է Նախագծի 118-րդ հոդվածի 1-ին մասում բացառություն նախատեսել  այն տվյալների բազանների նկատմամբ, որոնք «Հանրային տեղեկություններ մասին» օրենքով սահմանված կարգով պարունակում են հանրային տեղեկություն  և դրանք տրվել են  բազմակի օգտագործման:
Բացի այդ Նախագծով 3 կետերով սահմանված դեպքերի նկատմամբ վերահսկողության և կարգավորման մեխանիզմները հստակեցված չեն, թե ինչպե՞ս և ու՞մ կողմից է կատարվելու։

	
	Նախագծում տվյալների բազաներին վերաբերվող դրույթները ամբողջությամբ համապատասխանեցված են ԵՄ «Տեղեկատվական տեղեկատվության իրավական պաշտպանության մասին» թիվ 96/9/EC դիրեկտիվին:

	8. Առաջարկում եմ Նախագծի 90-րդ հոդվածի 1-ին մասում կիրառվող «նախապատրաստական նյութեր» ձևակերպումը այնպես շարադրել, որ բովանդակային առումով ներառի նաև ալգորիթմների նկարագրություններն ու ծրագրի ճարտարապետական փաստաթղթերը, որոնք էական կարող են լինել հեղինակային իրավունքի պաշտպանության համատեքստում։ Նշվածը կարող է շարադրվել նաև թվարկման տեսքով՝ վերցնելով փակագծերի մեջ:

	
	Չի ընդունվել:
Ալգորիթմները հեղինակային կամ հարակից իրավունքի օբյեկտներ չեն հանդիսանում: 
Նախագծի 90-րդ հոդվածում նշված «նախապատրաստական նյութեր» ձևակերպումը
համապատասխանեցված է ԵՄ «Համակարգչային ծրագրերի իրավական պաշտպանության մասին» թիվ 2009/24/EC դիրեկտիվի 7-րդ կետին,  համաձայն որի սույն դիրեկտիվի նպատակների համար «համակարգչային ծրագիր» տերմինը ներառում է ծրագրերը ցանկացած ձևով՝ այդ թվում նաև այն ծրագրերը, որոնք ներառված են սարքավորման մեջ։ Այս տերմինը ընդգրկում է նաև նախապատրաստական նախագծային աշխատանքները, որոնք ուղղված են համակարգչային ծրագրի մշակմանը, պայմանով, որ այդ աշխատանքները բնույթով այնպիսին լինեն, որ դրանց արդյունքում հնարավոր լինի հետագայում ստեղծել համակարգչային ծրագիր։ 

	9. Առաջարկում եմ Նախագծի 91-րդ հոդվածով ամրագրել նաև, որ վերարտադրության, թարգմանության կամ հարմարեցման իրավունքը տարածվում է նաև ծրագրի մաս կազմող տվյալների բազաների կամ շտեմարանների վրա, եթե դրանք ստեղծագործական աշխատանքի արդյունք են և ունեն ինքնուրույն պաշտպանություն։ Սա կնվազեցնի դատական վեճերի ռիսկերը այն դեպքերում, երբ ծրագրի բաղադրիչները խառնված են տվյալների բազաների հետ։

	
	Չի ընդունվել:
Հեղինակային իրավունքը տարածվում է  ստեղծագործական աշխատանքի արդյունքների վրա: Ուստի, ցանկացած ստեղծագործության մաս, այդ թվում՝ համակարգչային ծրագրի, որը համապատասխանում է Նախագծի 4-րդ հոդվածի 4-րդ մասին, նույնպես պահպանվում է հեղինակային իրավունքով:
Նախագծի 91-րդ հոդվածը նույնպես համապատասխանեցված է  ԵՄ «Համակարգչային ծրագրերի իրավական պաշտպանության մասին» թիվ 2009/24/EC դիրեկտիվին:

	10. Նախագծի 94-րդ հոդվածի 1-ն մասի համաձայն՝ «Եթե համակարգչային ծրագիրը ստեղծվում է ծառայողական պարտականությունների կամ գործատուի ծառայողական հանձնարարությունների կատարման կարգով կամ ստեղծվում է պատվերի պայմանագրով, ապա այդպիսի ծրագրի նկատմամբ գույքային իրավունքները ի սկզբանե պատկանում են գործատուին կամ նշված ծրագիրը պատվիրող անձին, եթե պայմանագրով այլ բան նախատեսված չէ:»: Առաջարկում եմ Նախագծի 82-րդ հոդվածի համանմանությամբ հստակ ամրագրել, որ  ծառայողական պարտականությունների կամ գործատուի ծառայողական հանձնարարությունների կատարման կարգով կամ պատվերի պայմանագրով ստեղծված համակարգչային ծրագրերի ոչ գույքային իրավունքներից, օրինակ, հեղինակության և հեղինակի անվան իրավունքը պատկանում է տվյալ աշխատողին:

	
	Չի ընդունվել:
Նախագծի 82-րդ հոդվածով կարգավորվում են միայն ծառայողական պայմանագրով ստեղծված ստեղծագործությունների նկատմամբ իրավունքները, իսկ 94-րդ հոդվածով կարգավորվում է և՛ ծառայողական , և՛ պատվերով ստեղծված համակարգչային ծրագրերի նկատմամբ իրավունքները:


	11. Նախագծի 152-րդ հոդվածի կարգավորումները խնդրահարույց են էլեկտրոնային հաղորդակցության ծառայության մատուցման տեսանկյունից: Ցանկացած ինտերնետ մատակարար, ունենալով ինտերնետի և շարժական կապի ծառայություններ մատուցելու լիցենզիա, չի հանդիսանում այսպես ասած «կոնտենտ օպերատոր», այսինքն՝ հսկողություն չի իրականացնում ինտերնետով հրապարակվող, տարածվող կամ ստացվող տեղեկությունների բովանդակության նկատմամբ: Ավելին, «Էլեկտրոնային հաղորդակցության մասին» օրենքի 2-րդ հոդվածով «էլեկտրոնային հաղորդակցության ծառայություն» հասկացությանը տրված սահմանման համաձայն այն ծառայություն է, որը, որպես կանոն, մատուցվում է հատուցման դիմաց, և ամբողջությամբ կամ մասամբ բաղկացած է էլեկտրոնային հաղորդակցության ցանցերով ազդակների հաղորդումից, իսկ համապատասխան դեպքերում` ազդակների ուղղորդումից, սակայն չի ներառում էլեկտրոնային հաղորդակցության ցանցերով հաղորդվող բովանդակության նկատմամբ խմբագրական հսկողություն տրամադրող կամ իրականացնող ծառայությունները։ Հետևաբար, նման ծառայություն մատուցողները չեն կարող կրել պատասխանատվություն, եթե չարգելափակեն որևէ իրավատիրոջ պահանջով որևէ տեղեկատվություն։ էլեկտրոնային հաղորդակցության ծառայություն մատուցողները արգելափակման իրավասություն չունեն նաև «Էլեկտրոնային հաղորդակցության մասին» օրենքով: 
Միաժամանակ, հարկ եմ համարում նշել, որ Նախածի 152-րդ հոդվածով սահմանված չէ մտավոր սեփականության տվյալ օբյեկտի նկատմամբ հեղինակային իրավունքի առկայության փաստի հավաստման որևէ կարգավորում (այսինքն՝ ցանկացած անձ կարող է դիմել օպերատորին և հայտարարել, որ ինքը տվյալ օբյեկտի նկատմամբ ունի հեղինակային իրավունք՝ առանց դա հավաստող որևէ փաստաթուղթ ներկայացնելու), ինչպես նաև ներկայիս խմբագրությունից պարզ չէ՝ ինչի հիման վրա պետք է տվյալների օպերատորը հավաստիանա, որ առկա է հեղինակային իրավունքի խախտում և ինչի՞ հիման վրա պետք է արգելափակի/հասանելի չդարձնի/չտարածի այդ իրավունքների խախտմամբ փոխանցվող տվյալները: 

	
	Չի ընդունվել:
Նախագծում խմբագրության արդյունքում 152-րդ հոդվածը դարձել է 153-րդ հոդված:
Մտավոր սեփականության տվյալ օբյեկտի նկատմամբ հեղինակային իրավունքի առկայության փաստը հեղինակը ամեն դեպքում պետք է ապացուցի «իրավախախտողի» պահանջով, եթե այդպիսի պահանջ ներկայացվում է: Նման պրակտիկան կիրառվում է ապբողջ աշխարհում:

	
11. ԴԱՏԱԿԱՆ ԴԵՊԱՐՏԱՄԵՆՏ
	19.08.2024թ.

	
	N ԴԴ/3557-25

	1. ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» օրենքի նախագծի (այսուհետ՝ Նախագիծ) կապակցությամբ հարկ ենք համարում նշել հետևյալը.
Նախագծի 16-րդ հոդվածի 1-ին մասով սահմանվում է ստեղծագործության առաջին անգամ հրապարակելու բացառիկ իրավունքի հեղինակին պատկանելու վերաբերյալ կանոն: Առաջարկվում է հիշյալ իրավունքի նկատմամբ որպես բացառիկություն համարել միայն հեղինակի կենդանության ժամանակահատվածը, իսկ վերջինիս մահից հետո՝ այն վերապահել հեղինակի իրավահաջորդներին:
	 
	Չի ընդունվել:
Ստեղծագործությունն առաջին անգամ հրապարակելու իրավունքը հեղինակի անձնական ոչ գույքային իրավունքն է:
Ինչպես նաև հեղինակն է որոշում երբ և ինչպես հրապարակի իր ստեղծագործությունն առաջին անգամ:
Նախագծի 67-րդ հոդվածի 1-ին մասում սահմանված է, որ անձնական ոչ գույքային իրավունքներն անօտարելի, անփոխանցելի են և ժառանգաբար չեն փոխանցվում։
Սակայն նույն հոդվածի 3-րդ մասով թույլ է տրվում առաջին հրապարակման իրավունքը իրականացնել գույքային իրավունքները տիրապետող անձին, եթե հրապարակումը չի հակասում հեղինակի կամքին:


	2. Հաշվի առնելով այն հանգամանքը, որ Նախագծի 18-րդ հոդվածի 3-րդ մասում կիրառվող «օգտագործում» եզրույթը կարող է մեկնաբանվել որպես ցանկացած անձի կողմից բանաստեղծություն կարդալը կամ երգ լսելը, միաժամանակ նկատի ունենալով Նախագծի 19-րդ հոդվածով հեղինակի բացառիկ գույքային իրավունքների կանոններ սահմանվելու հանգամանքը՝ առաջարկվում է կա՛մ Նախագծի 18-րդ հոդվածի 3-րդ մասում «օգտագործում» բառից հետո ավելացնել «հեղինակ» բառը, կա՛մ Նախագծի 18-րդ հոդվածի 3-րդ մասը հանել՝ նորմում կիրառվող հասկացության ոչ միանշանակ կիրառելիությունը և Նախագծում անհարկի կրկնությունները բացառելու նպատակով։
	
	Չի ընդունվել:
Մտավոր սեփականության ոլորտում՝ մասնավորապես հեղինակային իրավունքի տրամաբանության մեջ «օգտագործում» հասկացությունը իրավական տերմին է: Այն վերաբերում է մտավոր սեփականության՝ հեղինակային իրավունքի և հարակից իրավունքների օբյեկտների ցանկացած ձևով շահագործմանը, լինի դա առևտրային, թե՝ ոչ առևտրային նպատակով: Ստեղծագործության հետ կապված որևէ գործողություն համարվում է օգտագործում: Ստեղծագործության ցանկացած ձևով օգտագործման համար անհրաժեշտ է ձեռք բերել հեղինակի թույլտվությունը և վճարել հեղինակային վարձատրություն: Սակայն հեղինակային իրավունքի օրենսդրությունը, պահպանելով հեղինակի և հասարակության միջև հավասարակշռությունը, օրենսդրությամբ սահմանում է հեղինակային իրավունքի սահմանափակումներ, այսինքն  ստեղծագործություոնների ազատ օգտագործման դեպքեր: Մասնավորապես՝ Նախագծի 5-րդ՝ «Հեղինակային իրավունքի սահմանափակումներ» գլխում արդեն ամրագրված են բոլոր այն դեպքերը, որոնց շրջանակում ստեղծագործությունը կարող է ազատ օգտագործվել, այդ թվում` ցանկացած անձի կողմից բանաստեղծություն կարդալը կամ երգ լսելը, որը համարվում է ստեղծագործության օգտագործում, սակայն կարող է օգտագործվել առանց հեղինակի համաձայնության և հեղինակային վարձրատության վճարման:

	3. Նախագծի 19-րդ հոդվածի 5-րդ մասի 1-ին կետով սահմանվել է կերպարվեստի ստեղծագործության վերավաճառքի իրավունքի հեղինակին պատկանելու վերաբերյալ կանոն։ Հարկ է նկատել, որ «վերավաճառք» հասկացությունը նշանակում է գնածը վաճառել, շահույթ ստանալու նպատակով: Հաշվի առնելով այն հանգամանքը, որ հիշյալ կանոնը վերաբերում է նկարը այն նկարելուց հետո նկարողին վաճառելու իրավունքին՝ առաջարկվում է «վերավաճառել» բառերը փոխարինել «վաճառք» բառերով: Ինչ վերաբերում է նկար նկարողի նկարի երկրորդ և դրանից հետո յուրաքանչյուր վաճառքին ի նկատի ունենալուն, այսինքն վերավաճառքին՝ ապա հարկ է նշել, որ կարգավորումը խնդրահարույց է, քանի որ եթե որևէ մեկը ձեռք է բերում հեղինակի նկարը, ապա այն որպես գույք այլևս դառնում է գնորդի սեփականություն, իսկ հեղինակն այդ դեպքում կարող է պահպանել միայն հեղանակ լինելու, որպես հեղինակ հանդես գալու իր իրավունքը, իսկ որպես գույք դրա ճակատագիր հետագայում որոշելու իրավունքն այլևս պահպանել չի կարող։
Վերոնշյալի համատեքստում հնարավոր համարելով նաև այն, որ հեղինակին կարող է պատկանել վերավաճառք իրականացնելու դեպքում թույլտվություն տալու իրավունք սահմանելը, կամ վերավաճառքից որոշ գումար ստանալու իրավունքը, վերավաճառք թույլատրելու կամ արգելելու իրավունքը՝ ապա հարկ է նշել, որ հեղինակին ինքնուրույն վերավաճառելու իրավունքը վերապահելն այս առումով անթույլատրելի է։
	
	Չի ընդունվել:
Վերավաճառքի իրավունքը հանդիսանում է հեղինակի բացառիկ գույքային իրավունքը: Այն հեղինակին տրամադրում է կերպարվեստի ստեղծագործության բնօրինակի հետագա (ոչ առաջին) վաճառքներից (վերավաճառքներից)  որոշակի տոկոս ստանալու իրավունք: Այս իրավունքն ապահովում է հեղինակների համար բարենպաստ պայմաններ՝ ստանալու հեղինակային վարձատրություն (ֆինանսական օգուտ)  ստեղծագործությունների հետագա վերավաճառքներից: Այս իրավունքը սահմանված է Նախագծի 32-րդ հոդվածով, որպես հատուկ կարգավորում, որը չի սահմանափակում գույքի սեփականատիրոջ իրավունքները, այլ միայն հեղինակի համար նախատեսում է վարձատրություն՝ ստեղծագործության շուկայական արժեքի աճի համատեքստում։
Վերավաճառքի իրավունքը միջազգայնորեն ճանաչված իրավական նորմ է, որը նախատեսված է մի շարք միջազգային փաստաթղթերում, այդ թվում՝ Բեռնի կոնվենցիայի 14ter հոդվածում։ Համաձայն այդ դրույթի՝ կերպարվեստի ստեղծագործության հեղինակը, անկախ այն հանգամանքից, որ ստեղծագործության բնօրինակն անցել է այլ անձի՝ սեփականության իրավունքով, շարունակում է պահպանել վարձատրություն ստանալու իրավունքը: 
Վերավաճառքի վերաբերյալ նորմը կարգավորվում է նաև ԵՄ 2001/84/EC դիրեկտիվով:

	4. Կարծում ենք, որ Նախագծի 20-րդ շատ լայն հնարավորություններ է տալիս հեղինակին, ինչը շատ դեպքերում կարող է հեղինակային իրավունքների չարաշահում թույլ տալու համար պարարտ հող ստեղծել։ Բերենք մեկ օրինակ։ Ճարտարապետին պատվիրվել է բնակելի տան, բազմաբնակարան շենքի կամ որևէ շինության նախագիծ կազմել, որի համար վերջինս ստացել է վարձատրությունը, իսկ պատվիրատուն սկսել է կառուցել նախագծված տունը, շենքը կամ շինությունը։ Կառույցի մեծ մասը կառուցելուց հետո հեղինակն օգտվելով սույն հոդվածից, որոշում է արգելել իր հեղինակած հատակագծի նյութականացումը, այսինքն՝ շինության կառուցումը։ Այս դեպքում ինչպես պետք է վարվի պատվիրատուն։ Արդյոք պետք է չշարունակի այդ տեսքով շինության կառուցումը, և քանդի կիսակառույցը, թե կարող է շարունակել և հասցնել ավարտին։ Նման օրինակներ շատ կարելի է բերել։ Նման դեպքերը կանխելու համար, կարծում ենք, պետք է հավասարակշռություն ապահովվի կողմերի համար և Նախագծում ամրագրվի այն դեպքերը, երբ հեղինակն այլևս չի կարող արգելել իր ստեղծագործության նյութականացումը։
	
	Չի ընդունվել:
Նախագծի 20-րդ հոդվածը վերաբերում է հեղինակի վերարտադրության իրավունքին: 20-րդ հոդվածի 2-րդ մասը սահմանում է, որ նախագծի հիման վրա ճարտարապետական կառույցի իրականացումը, թվային վերարտադրությունը, նույնպես համարվում են վերարտադրություն: Միաժամանակ նույն հոդվածը սահմանում է, թե ի՞նչ է վերարտադրությունը՝ դա ստեղծագործության մեկ կամ մի քանի օրինակների ուղղակի կամ անուղղակի, ժամանակավոր կամ մշտական ամրագրումն է նյութական կրիչի վրա, ցանկացած ձևով և միջոցներով, ամբողջությամբ կամ մասնակի, ներառյալ՝ էլեկտրոնային ձևով պահպանումը։ Վերը նշվածից հասկանալի է, որ հեղինակի կողմից պատրաստված/ստեղծած նախագծի հիման վրա ճարտարապետական կառույց ստեղծելու համար անհրաժեշտ է ձեռք բերել հեղինակի թույլտվությունը: Ինչ վերաբերում է բերված օրինակին, ապա դա կարգավորվում է Նախագծի 81-րդ հոդվածի 1-ին մասով, համաձայն որի, պատվերի պայմանագրով հեղինակը պարտավորվում է ստեղծել պատվիրված ստեղծագործությունը և այն պատվիրատուին հանձնել սահմանված ժամկետում, իսկ վերջինս պարտավորվում է դրա դիմաց վարձատրել հեղինակին։ Պատվիրված ստեղծագործության նկատմամբ գույքային իրավունքները կարգավորվում են հեղինակի և պատվիրատուի միջև կնքված պայմանագրով, եթե սույն օրենքով այլ բան նախատեսված չէ։
Իսկ ճարտարապետական ստողծագործությունների նկատմամբ իրավունքները կարգավորվում են Նախագծի 52-րդ հոդվածով: Հոդվածի 1-ին մասում սահմանված է, որ ճարտարապետական ստեղծագործություն հանդիսացող կամ այդպիսի ստեղծագործություն պարունակող շենքի կամ շինության սեփականատերը կարող է օրենքով սահմանված կարգով փոփոխություն կատարել շենքի կամ շինության մեջ, վերակառուցել կամ քանդել այն, եթե տվյալ շենքի կամ շինության կառուցման կամ ձեռքբերման պայմանագրով այլ բան նախատեսված չէ:
Ցանկացած դեպքում իրավունքները կարգավորվում են հեղինակի և պատվիրատուի միջև կնքված պայմանագրով:


	5. Նախագծի 56-րդ հոդվածի 5-րդ մասի 3-րդ կետում առաջարկվում է սահմանել լիազորված օգտագործողների կողմից իրականացված պատշաճ որոնումների գրանցամատյաններում ներառել նաև տիրազուրկ ստեղծագործության կարգավիճակի փոփոխությունների կատարման պարբերականության նվազագույն ժամանակահատվածը։

	
	Չի ընդունվել:
Տիրազուրկ ստեղծագործության կարգավիճակի փոփոխությունը հանդիսանում է իրավական փաստ, և դրա արձանագրումն իրականացվում է փաստի արձանագրման պահին։

	6. Նախագծի 74-րդ հոդվածի 2-րդ մասում առաջարկվում է սահմանել լիցենզառուի՝ հեղինակին կամ նրա ներկայացուցչին պարբերաբար ստուգելու պարտականության հստակ ժամկետներ։

	
	Չի ընդունվել:
Տվյալ հարաբերությունները կրում են քաղաքացիաիրավական բնույթ, և դրանց իրականացման պայմանները պետք է կարգավորվեն կողմերի միջև կնքվող պայմանագրով։ Օրենքով նման ժամկետների ամրագրումը կհանգեցնի գործարքի կողմերի անհարկի սահմանափակման և կհակասի պայմանագրային ազատության սկզբունքին։

	7. Հաշվի առնելով այն հանգամանքը, որ Նախագծի 128-րդ հոդվածի 3-րդ մասում օգտագործվող «ղեկավար մարմինների նոր ընտրություններ» հասկացությունը Նախագծի մյուս հոդվածներում չի բացահայտվում՝ առաջարկվում է Նախագծի 133-րդ հոդվածի 2-րդ մասում, որտեղ թվարկված են կազմակերպության մարմինները, նշել թե դրանցից որոնք են հանդիսանում ղեկավարներ՝ այդկերպ հստակեցնելով, թե լիազոր մարմինը կազմակերպության որ մարմինների նոր ընտրություն իրականացնելու հրահանգ կարող է տալ։

	
	Չի ընդունվել:
Նախագծի 128-րդ հոդվածը ամբողջովին վերախմբագրվել է, Նախագծից դուրս է եկել «ղեկավար մարմիններ» հասկացությունը:

	8. Հաշվի առնելով այն հանգամանքը, որ Նախագծի 136-րդ հոդվածի 7-րդ մասում օգտագործվող «տիրազուրկ ստեղծագործություններ» հասկացությունը Նախագծի մյուս հոդվածներում չի բացահայտվում՝ առաջարկվում է հստակեցնել նշված հասկացությունը կամ Նախագծի 36-րդ հոդվածի 7-րդ մասը լրացնել նոր՝ 8-րդ կետ՝ դրանում բացահայտելով հիշյալ հասկացությունը։

	
	Չի ընդունվել:
Նախագծի 55-րդ հոդվածի 1-ին մասում հստակ սահմանված է, որ ստեղծագործությունը համարվում է տիրազուրկ, եթե այդ ստեղծագործության իրավատերերից ոչ մեկը չի նույնականացվել, կամ, եթե նույնիսկ նրանցից մեկը կամ մի քանիսը նույնականացվել են, սակայն նրանցից ոչ մեկը չի հայտնաբերվել, թեև նրանց հայտնաբերման համար սույն օրենքին համապատասխան իրականացվել և արձանագրվել են պատշաճ որոնողական աշխատանքներ։

	9. Առաջարկվում է Նախագծի 39-րդ հոդվածի 1-ին մասում «միակ» եզրույթը հանել, Նախագծի 42-րդ հոդվածի 1-ին մասում և Նախագծի 45-րդ հոդվածի 1-ին մասում կիրառված «և» շաղկապը փոխարինել «կամ» շաղկապով։ Նախագծի 54-րդ հոդվածի 1-ին մասում կիրառված «ու» շաղկապն առաջարկվում է փոխարինել «կամ» շաղկապով, իսկ «և» շաղկապը փոխարինել «կամ» շաղկապով։ Միաժամանակ, առաջարկվում է վերանայել նշված հոդվածում առկա կետադրական նշանները։
	
	Ընդունվել է:
Կատարվել են համապատասխան փոփոխություններ:


	10. Նախագծի 52-րդ հոդվածի 1-ին մասով շենքի կամ շինության սեփականատիրոջը տրվում է որոշակի իրավունքներ, եթե տվյալ շենքի կամ շինության կառուցման կամ ձեռքբերման պայմանագրով այլ բան նախատեսված չլինի: Անհասկանալի է, թե ինչու կառուցման կամ ձեռքբերման պայմանագրերով պետք է նախատեսվի փոփոխություն կատարելու հնարավորություն ունենալու կամ չունենալու հարցը։ Կառուցման պայմանագիր կնքվում է կառուցապատողի՝ շենքի սեփականատիրոջ և շինարարական կազմակերպության միջև, իսկ օտարման պայմանագիր շենքի կամ շինության սեփականատիրոջ և այն ձեռք բերողի միջև, մինչդեռ շենքի կամ շինության նախագծողն ու հեղինակային իրավունքի կրողը, ճարտարապետն է, ում հետ կնքվում է առանձին պայմանագիր։ Հետևաբար, եթե պետք է որևէ մեկին արգելվի փոփոխել կառույցի տեսքը՝ հեղինակային իրավունքները չխախտելու նպատակով, ապա դա պետք է ամրագրվի շինության նախագիծը հեղինակած անձի հետ կնքված պայմանագրով։ Ուստի գտնում ենք, որ այս նորմում պետք է հղում արվի ոչ թե կառուցման կամ ձեռքբերման պայմանագրերի վրա, այլ շինության նախագիծը պատրաստող հեղինակի ու նախագիծ պատվիրողի միջև կնքված պայմանագրի վրա։

	
	Ընդունվել է:
Կատարվել են համապատասխան փոփոխություններ:


	11. Նախագծի 53-րդ հոդվածի վերնագիրը չի համապատասխանում հոդվածի բովանդակությանը, սակայն «Նորմատիվ իրավական ակտերի մասին» օրենքի 14-րդ հոդվածի 8-րդ մասի 2-րդ նախադասության ուժով պետք է համապատասխանի։ Կարծում ենք վերնագիրը կարող է լինել «Կերպարվեստի ստեղծագործության բնօրինակը ոչնչացնելը»։ Օգտագործված «պահպանություն» տերմինով վերնագրելու դեպքում նախնական կարծիք է ստեղծվում, որ հոդվածում պետք է շարադրված լինեն, թե ինչ միջոցառումներ պետք է ձեռնարկվեն, որպեսզի կերպարվեստի ստեղծագործությունը չփչանա, չորակազրկվի, չփոփոխվի և նմանատիպ այլ վատ հետևանքներ չառաջանան։ Սակայն նորմի բովանդակությունն իրականում այլ հարցերի է վերաբերում։

	
	Չի ընդունվել:
Նախագծի 53-րդ հոդվածի բովանդակությունը կերպարվեստի ստեղծագործության պահպանությունն է ոչնչացումից: Հեղինակին օրենքով տրամադրվում է իրավական գործիք, իր ստեղծագործությունը ոչնչացումից փրկելու՝ պահպանելու համար՝ ինքնարժեքով գնելու կերպարվեստի ստեղծագործությունը սեփականատիրոջից կամ ստեղծելու դրա պատճենը: Նշված 2 դեպքերն էլ ստեղծագործությունը պահպանելու հնարավորություններ են:

	12. Նախագծի 54-րդ հոդվածի 1-ին մասի բովանդակությունը առանց նույն մասի կետերի հետևյալն է.
Տիրազուրկ ստեղծագործությnւնների նկատմամբ սույն գլխով նախատեսված դրույթները կիրառվում են հանրային գրադարանների, ուսումնական հաստատությունների, պատկերասրահների ու թանգարանների, ինչպես նաև արխիվների, ֆիլմադարանների կամ ձայնադարանների և հանրային հեռարձակող կազմակերպությունների նկատմամբ, որոնք հիմնադրվել են Հայաստանի Հանրապետությունում հանրության շահերին ծառայելու նպատակով (այսուհետ՝ լիազորված օգտագործող) և ստեղծագործությունների նկատմամբ,  որոնք առաջին անգամ լուսընծայվել են Հայաստանի Հանրապետությունում, կամ` լույսընծայում չլինելու դեպքում` առաջին անգամ հեռարձակվել են Հայաստանի Հանրապետությունում (այսուհետ` պահպանվող ստեղծագործություններ), մասնավորապես՝ առաջարկվում է մգեցված և ընդգծված առաջին «ու» շաղկապը փոխարինել «կամ» շաղկապով։ Մգեցված և ընդգծված «և» շաղկապը նույնպես փոխարինել «կամ» շաղկապով։ Իսկ մգեցված և ընդգծված կետադրական նշանները «,»-ը և «՝»-ը հանել։

	
	Ընդունվել է:
Կատարվել են համապատասխան փոփոխությունները: Նախագծի 54-րդ հոդվածի 1-ին մասը խմբագրվել է:

	13. Առաջարկվում է Նախագծի 72-րդ հոդվածի 1-ին մասում և Նախագծի 77-րդ հոդվածի 1-ին մասում «գրավոր ձևով» բառերից հանել «ձևով» բառը:

	
	Չի ընդունվել:
Գործարքները, այդ թվում՝ պայմանագրերը կնքվում են գրավոր ձևով: Դա կարգավորվում է ՀՀ քաղաքացիական օրենսգրքի  294-298-րդ հոդվածներով (Գործարքների ձևերը):

	14. Նախագծի 77-րդ հոդվածի 1-ին մասով սահմանվել է, որ հրատարակչական պայմանագիրը կնքվում է գրավոր ձևով: Այս նորմում օգտագործված «ձևով» բառն ավելորդ է, ուստի առաջարկվում է այն հանել։ Այս հոդվածում, ըստ անհրաժեշտության, կարելի է ներառել, որ այդ գրավոր պայմանագրերը կնքվում են մեկ փաստաթուղթ կազմելու միջոցով և ստորագրվում են այն կնքած անձանց կողմից։

	
	Չի ընդունվել:
Գործարքները, այդ թվում՝ պայմանագրերը կնքվում են գրավոր ձևով: Դա կարգավորվում է ՀՀ քաղաքացիական օրենսգրքի  294-298-րդ հոդվածներով (Գործարքների ձևերը):

	15. Նախագծի 85-րդ հոդվածի 3-րդ մասում օգտագործված «ժողովածուում» բառն առաջարկվում փոխարինել «Ժողովածուի մեջ» բառերով։ Նույն հոդվածի 4-րդ մասում առաջարկվում է «պահպանություն» բառը փոխարինել «պաշտպանություն» բառով։
Նույն հոդվածի 4-րդ մասում օգտագործված «Պահպանություն» տերմինի փոխարեն առաջարկում ենք օգտագործել «Պաշտպանություն» տերմինը։ Վերջինիս բառարանային նշանակությունն ավելի մոտ է նրան, ինչը ցանկալի է այս նորմում արձանագրելու համար։ Նախագծի այլ հոդվածներում ևս օգտագործված է նույն «Պահպանություն» տերմինը, որոնք նույնպես առաջարկվում է փոխարինել «Պաշտպանություն» տերմինով։

	
	Ընդունվել է մասամբ:
«Ժողովածուում» բառը փոխարինելվել է «ժողովածուի մեջ» բառերով: 
Չի ընդունվել առաջարկության երկրորդ մասը, քանի որ հոդվածում նշված «պահպանություն»-ը վերաբերում է ստեղծագործությունների հեղինակային իրավունքով պահպանությանը, այլ ոչ թե պաշտպանությանը:  Ստեղծագործությունների պաշտպանությունը՝ խախտումների դեմ սահմանված միջոցներն են։ Տերմինը կիրառված է իր իրավական ճիշտ իմաստով և համահունչ է օրենքի տրամաբանությանը։

	16. Նախագծի 98-րդ հոդվածի 3-րդ մասում օգտագործված «կատարողների կողմից լիազորած անձը» բառակապակցության մեջ «կողմից» բառն ավելորդ է, ուստի առաջարկվում է այն հանել։

	
	Ընդունվել է:
Կատարվել են համապատասխան փոփոխությունները:

	17. Նախագծի 114-րդ հոդվածի 1-ին մասում օգտագործված է «և (կամ)» շաղկապները միաժամանակ։ Հաշվի առնելով այն հանգամանքը, որ նշված շաղկապների միաժամանակյա օգտագործումն օրենքում տեղին չէ՝ առաջարկվում է «և» շաղկապը հանել, և թողնել միայն «կամ» շաղկապը։ Նախագծի 118-րդ հոդվածի 1-ին մասում «և (կամ)» շաղկապները նույնպես օգտագործված են միաժամանակ։ Առաջարկվում է կիրառել միայն «կամ» շաղկապը։ Նախագծի 125-րդ հոդվածի 2-րդ մասում առաջարկվում է «պետական լիազոր մարմինն իրականացում է» բառերը փոխարինել «պետական լիազոր մարմինն իրականացնում է» բառերով։ Նախագծի 125-րդ հոդվածի 3-րդ մասում առաջարկվում է «չհամապատասխանության» բառը փոխարինել «անհամապատասխանություն» բառով։

	
	Ընդունվել է:
Կատարվել են համապատասխան փոփոխությունները:





	18. Նախագծի 126-րդ հոդվածի 1-ին մասում առաջարկվում է «սույն օրենքի 125-րդ հոդվածի 5-րդ մասով նախատեսված` կոլեկտիվ կառավարման կազմակերպությանը հավատարմագրելու մասին որոշում ընդունելու դեպքում ․․․» արտահայտության փոխարեն կիրառել «սույն օրենքի 125-րդ հոդվածի 5-րդ մասով նախատեսված որոշում» կամ «կոլեկտիվ կառավարման կազմակերպությանը հավատարմագրելու մասին որոշում» արտահայտությունը։ Միաժամանակ, առաջարկվում է նույն հոդվածի 4-րդ մասում համաձայն բառից հետո հանել ` կետադրական նշանը։ 
	
	Ընդունվել է:
Կատարվել են համապատասխան փոփոխությունները:

	19. Առաջարկվում է համարակալել Նախագծի 149-րդ հոդվածի 1-ին և 3-րդ մասերի պարբերությունները՝ հաշվի առնելով «Նորմատիվ իրավական ակտերի մասին» ՀՀ օրենքի 14-րդ հոդվածի 3-րդ մասով սահմանված կանոնը:

	
	Ընդունվել է:
Կատարվել են համապատասխան փոփոխությունները:

	20. Նախագծով օրենսդրական փոփոխություններն այն կերպ են ներկայացվում, թե դրանք մի կողմից նպատակ ունեն արդի հասարակական հարաբերություններին համապատասխան կարգավորումներ ապահովել, իսկ մյուս կողմից՝ ներպետական օրենսդրությունը համապատասխանեցնել օրինական ուժ ստացած մի շարք միջազգային պայմանագրերին, մասնավորապես՝ 2012թ. Պեկինում ընդունված «Տեսալսողական կատարումների մասին» և 2013թ. Մարաքեշում ընդունված «Կույրերի, տեսողական խնդիրների հետևանքով հաշմանդամություն ձեռք բերած կամ ընթերցանության այլ դժվարություններ ունեցող անձանց համար հրատարակված ստեղծագործությունների հասանելիությունը դյուրացնելու մասին» պայմանագրերին։ 
Նախագծում տեղ գտած հիմնական փոփոխությունները հանգում են հետևյալին՝
1.	Հստակեցվում են հեղինակային և հարակից իրավունքների օբյեկտները։
2.	Ներդրվում են սահմանափակումներ՝ կապված կրթական և գրադարանային օգտագործման հետ՝ համապատասխան Մարաքեշի պայմանագրին։
3.	Կատարելագործվում է գույքային իրավունքների կոլեկտիվ կառավարման համակարգը՝ ներառյալ կազմակերպությունների հավատարմագրումը և վերահսկողությունը:
4.	Վերանայվում են ստեղծագործությունների ապօրինի օգտագործման համար պատասխանատվության մեխանիզմները (օրինակ՝ փոխհատուցման չափերի սահմանում):
5.	Հաշվի առնելով հեղինակային իրավունքի օրենքի փոփոխությունները՝ համապատասխան փոփոխություններ են կատարվում ՀՀ քաղաքացիական օրենսգրքում, օրինակ՝ «ֆիլմ» տերմինը փոխարինվում է «տեսագրություն»-ով, վերանայվում են գույքային իրավունքների ժամկետները:
Ինքնին դրական գնահատելով ներպետական օրենսդրությունը միջազգային չափանիշներին համապատասխանեցնելու նախաձեռնությունը՝ հարկ է նշել, որ Նախագծի հիմնավորումներում միջազգային փորձի վերլուծությունը հիմնականում բացակայում է, իսկ մի շարք կարգավորումների պարագայում իրավական որոշակիության սկզբունքը լիարժեքորեն չի պահպանվում, ինչը կարող է լուրջ խոչընդոտ հանդիսանալ դրանց արդյունավետ կիրառման համար։ Հիշյալ հանգամանքների բացակայությունը հիմնավորվում է ստորև ներկայացված դիտարկումներով։
Նախ, առաջարկվում է ուշադրություն դարձնել այն հանգամանքին, որ ֆունդամենտալ փոփոխության է ենթարկվել նաև ՀՀ քաղաքացիական օրենսգիրքը, սակայն դրանում կատարված փոփոխությունների բովանդակային հիմնավորումները նախագծում պատշաճ կերպով չեն ներկայացվել, օրինակ՝
«Հոդված 5. Օրենսգրքի 1114-րդ հոդվածում՝
1)	 1-ին մասի 3-րդ կետում «ժողովրդական բանահյուսության և արվեստի» բառերը փոխարինել «ֆոլկլյորի» բառով.
2)	1-ին մասի 5-րդ կետն ուժը կորցրած ճանաչել.
3)	1-ին մասի 6-րդ կետն ուժը կորցրած ճանաչել.»
Վերոնշյալ հոդվածը, որը սահմանում է հեղինակային իրավունքի օբյեկտ չհամարվող ստեղծագործությունների շրջանակը, ներառում է, ի թիվս այլ դրույթների, նաև 5-րդ և 6-րդ կետերը։ Դրանք վերաբերում են՝ (5) տեխնիկական միջոցների օգնությամբ՝ առանց մարդու ստեղծագործական մասնակցության ստացված արդյունքներին, և (6) քաղաքական ելույթներին ու դատավարական ճառերին։ Չնայած գործող օրենսդրությամբ սույն արդյունքները ճանաչվում են որպես ստեղծագործություններ, սակայն հեղինակային իրավունքի պաշտպանության առարկա չեն հանդիսանում։ Մինչդեռ, Նախագծով հիշյալ կետերը ուժը կորցրած ճանաչելու արդյունքում, ըստ էության, տվյալ ստեղծագործությունները կարող են դիտվել որպես հեղինակային իրավունքի պաշտպանությամբ օբյեկտներ։ 
Տեխնիկական միջոցների միջոցով՝ առանց մարդու ստեղծագործական ներգրավվածության ստացված արդյունքների իրավական պաշտպանությունը, օրինակ՝ արհեստական բանականության համակարգերի կողմից ստեղծված աշխատանքների դեպքում, բարձրացնում է մի շարք բարդ և վիճարկելի հարցեր։ Նախագծով առաջարկվող նման փոփոխությունները՝ առանց համապատասխան հիմնավորումների, միջազգային փորձի վերլուծության և առկա մոտեցումների բազմազանության պատշաճ հաշվի առնելու, չեն կարող չառաջացնել մտահոգություններ։ Հատկապես՝ արհեստական բանականության օրինակն ի ցույց է դնում միջազգային իրավունքում առկա մոտեցումների էական տարբերությունները՝ այն պարագայում, երբ աշխատանքը ստեղծվել է արհեստական բանականության աջակցությամբ, սակայն գործընթացը վերահսկվել կամ առաջնորդվել է մարդու կողմից կամ այն դեպքերում (երկրորդ խումբ), երբ մարդու ստեղծագործական մասնակցությունն աննշան է կամ ամբողջովին բացակայում է։ Այսպիսի տարբերությունները հիմնավորում են հարցի հանդեպ առավել զգուշավոր և խորքային մոտեցման անհրաժեշտությունը։
Ասվածը, իհարկե, չպետք է մեկնաբանել որպես ենթադրություն, թե Նախագծի մշակողները չեն դիտարկել կամ չեն ուսումնասիրել նշված հանգամանքները։ Այնուամենայնիվ, ցանկալի կլիներ, որպեսզի այդ դիտարկումներն ու փոփոխություններով հետապնդվող նպատակները առավել հստակ ու տեսանելի կերպով արտացոլված լինեին Նախագծի հիմնավորումներում։
	
	Նկատառումները հաշվի են առնվել:
Նախագծի հիմնավորումները լրացվել են:

Սակայն մնացած առաջարկների մասով հայտնում ենք, որ «բանահյուսություն» տերմինը վերաբերում է բանավոր խոսքին՝ հեքիաթ, ասացվածք, առակ և այլն։ Իսկ «Ֆոլկլյոր» բառն իր էությամբ ընդգրկում է ժողովրդական բանահյուսության (բանավոր պատմություններ, հեքիաթներ, առակներ, երգեր և այլն) և արվեստի (ժողովրդական երգ, պար, արհեստներ, ավանդույթներ) տարրերը։ Այսինքն՝ այն միջազգային տերմին է, որն ընկալվում է ինչպես գիտական, այնպես էլ հանրամատչելի մակարդակներում, ինչպես նաև ավելի համապարփակ և հակիրճ ձևով փոխանցում է նույն բովանդակությունը, ինչ ներկայացվում է «ժողովրդական բանահյուսություն և արվեստ» բառակապակցությամբ։ 
Ինչ վերաբերում է արհեստական բանականության (AI)  համակարգերի կողմից ստեղծված ստեղծագործությունների հեղինակային իրավունքին, ապա գործող օրենքով և ներկայացված Նախագծում նույնպես՝ հեղինակային իրավունքի օբյեկտ է համարվում գրականության, գիտության և արվեստի բնագավառներում հեղինակի ստեղծագործական աշխատանքի յուրօրինակ արդյունքը: Հեղինակային իրավունքը վերաբերում է միայն մարդու կողմից ստեղծված ստեղծագործություններին։ Արհեստական բանականության  կողմից ստեղծված ստեղծագործությունների հեղինակային իրավունքի հարցը ներկայումս միջազգային իրավունքի և տարբեր երկրների օրենսդրությունների շրջանակում ակտիվ քննարկման և ձևավորման փուլում է և դեռևս չունի համընդհանուր հստակեցված կանոնակարգ: 
Ինչ վերաբերվում  է քաղաքական ելույթներին և դատավարական ճառերին, ապա դրանք գործող օրենքով hեղինակային իրավունքի օբյեկտ չհամարվող ստեղծագործություններ են: Ինչպես նաև Բեռնի գրական և գեղարվեստական երկերի պահպանության մասին կոնվենցիայի հոդված 2բիս-ի 1-ին կետի համաձայն՝ Միության անդամ երկրի օրենսդրության իրավասությունն է ամբողջովին կամ մասամբ հանել սահմանված պահպանությունից քաղաքական ելույթներն ու դատավարության ընթացքում արտասանված ճառերը։  Քաղաքական ելույթներն ու դատավարական ճառերը հեղինակային իրավունքի օբյեկտ չեն, քանի որ դրանք չեն հանդիսանում ինքնատիպ ստեղծագործական աշխատանք, այլ ունեն գործառնական բնույթ և սահմանափակ ստեղծագործականություն:

	21. Որոշակիության առումով, օրինակ՝ «Հեղինակային իրավունքի և հարակից իրավունքների մասին» օրենքի 125-րդ հոդվածի 1-ին մասի 2-րդ կետի համաձայն՝ որպես կոլեկտիվ կառավարման կազմակերպություն կարող է հավատարմագրվել ցանկացած ոչ առևտրային իրավաբանական անձ, որն ունի որոշակի իրավատերերի մեծամասնության հետ կնքված պայմանագրեր։
Ինքնին հարց է առաջանում՝ ինչպես կարող է պետական լիազոր մարմինը կամ ցանկացած այլ սուբյեկտ ամբողջական և հավաստի ձևով իմանալ տվյալ «ռեպերտուարի» բոլոր անձանց, որպեսզի կարողանա որոշել՝ արդյոք տվյալ կազմակերպությունը ենթակա է հավատարմագրման։ Նկատի ունենալով, որ ՀՀ քաղաքացիական օրենսգրքի 1116-րդ հոդվածի իմաստով՝ գիտության, գրականության կամ արվեստի ստեղծագործության նկատմամբ հեղինակային իրավունքը ծագում է այն ստեղծելու փաստի ուժով. հեղինակային իրավունքի ծագման համար չի պահանջվում ստեղծագործության գրանցում կամ որևէ այլ ձևականություն։ 
Հետևաբար, եթե պետությունը չի կարող օբյեկտիվորեն գնահատել իրավատերերի քանակը, ապա հնարավոր է հավատարմագրել կազմակերպություն, որն իրականում չի ներկայացնում բավարար թվով կամ ազդեցություն ունեցող հեղինակների։ Սա, իր հերթին, կարող է խաթարել վստահությունը համակարգի նկատմամբ կամ նույնիսկ հանգեցնել մենաշնորհային կարգավիճակի ստեղծմանը։ Այս խնդիրներից խուսափելու համար, արդյո՞ք խնդրահարույց կլինի օրենքում սահմանել իրավատերերի նվազագույն քանակ, որոնց հետ կնքված պայմանագրերի առկայության դեպքում այդ պայմանը համարվի պահպանված։
Ամփոփելով ներկայացված խնդիրները՝ հարկ է նկատել, որ դրանք բացառապես օրինակներ էին, որոնք բացահայտում էին Նախագծով առաջարկվող փոփոխությունների և դրանց հիմնավորումների միջև առկա խզումը, և ոչ թե՝ ուղղված էին թիրախային կերպով մատնանշված կետերի ուղղման անհրաժեշտությանը։ Փոխարենն առավել կարևոր է, որ ամբողջ Նախագծում ապահովվի փոփոխությունների և դրանց հիմնավորումների միջև տրամաբանական ու բովանդակային ամբողջական կապ, ինչը կդառնա արդյունավետ իրավաբանական կարգավորման հիմք։ Միայն այդ կապի պահպանման պարագայում է հնարավոր արդյունավետորեն գնահատել Նախագծով առաջարկվող փոփոխությունները։
	
	Ընդունվել է:
Նախագծի 125-րդ հոդվածը խմբագրվել է:

	22. «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» օրենքի նախագծի կապակցությամբ առաջարկություններ չկան:
	
	Ընդունվել է ի գիտություն:

	1. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ

	13.10.2025թ.

	 1.  Նախագծի 121-րդ հոդվածի 8-րդ մասում առաջարկում ենք նշել, որ Հավատարմագրումն իրականացնում է Մշակույթի ոլորտում լիազորված պետական մարմինը (այսուհետ՝ պետական լիազոր մարմին): Բացի այդ, առաջարկում ենք նաև 133-րդ հոդվածի 2-րդ մասով սահմանել, որ հավատարմագրման որոշմամբ իրավատերերի խորհրդի անդամ նշանակվում է լիազոր մարմնի ներկայացուցիչը ի պաշտոնե: Միաժամանակ նույն հոդվածով իրավատերերի խորհրդի լիազորությունների ժամկետը առաջարկում ենք սահմանել հինգ տարի՝ հավատարմագրման ժամկետին հավասար:
	 
	Ընդունվել է մասամբ:
Ընդունվել է «Միաժամանակ նույն հոդվածով իրավատերերի խորհրդի լիազորությունների ժամկետը առաջարկում ենք սահմանել հինգ տարի՝ հավատարմագրման ժամկետին հավասար:» առաջարկությունը:
Չի ընդունվել Նախագծի 121-րդ հոդվածի 8-րդ մասին վերաբերող առաջարկությունը:
«Կառավարության կառուցվածքի և գործունեության մասին» օրենքի Հավելվածի 
 15-րդ կետի համաձայն Էկոնոմիկայի նախարարությունը մշակում և իրականացնում է տնտեսության ճյուղերի, այդ թվում` ……, մտավոր սեփականության պահպանության, ….. ոլորտներում Կառավարության քաղաքականությունը: ՀՀ վարչապետի 2019 թվականի
հունիսի 1-ի N 658-Լ որոշմամբ հաստատված Հայաստանի Հանրապետության  էկոնոմիկայի նախարարության կանոնադրության  2-րդ գլխի 10-րդ կետի համաձայն Նախարարության նպատակներն ուն խնդիրներն են՝՝ 10) մտավոր սեփականության պահպանության համակարգի և ստեղծարար արդյունաբերության զարգացումը., 3-րդ գլխի 16.1 և 35-րդ կետերի համաձայն՝ Նախարարության գործառույթներն են՝ 16.1) մշակում և իրականացնում է գիտելիքահենք տնտեսության ձևավորման և զարգացման, այդ թվում՝ մտավոր սեփականության պահպանության և ստեղծարար արդյունաբերության ոլորտի զարգացման, մտավոր սեփականության առևտրայնացման, ստեղծարար մտավոր գործունեության խթանմանն ուղղված քաղաքականությունը, նպատակային ծրագրերը և դրանց դիտանցումը., 35) մշակում և իրականացնում է երկակի նշանակության ապրանքների արտահանման, Հայաստանի Հանրապետության տարածքով դրանց տարանցիկ փոխադրման, ինչպես նաև երկակի նշանակության տեղեկատվության և մտավոր գործունեության արդյունքների և դրանց նկատմամբ իրավունքների փոխանցման նկատմամբ հսկողության բնագավառում պետական քաղաքականությունը.:
Ինչպես նաև ՀՀ վարչապետի
N 786-Լ որոշմամբ հաստատված Հայաստանի Հանրապետության էկոնոմիկայի նախարարության մտավոր սեփականության գրասենյակի կանոնադրության համաձայն մտավոր սեփականության օբյեկտների իրավական պահպանության հետ կապված գործառույթները իրականացնում է Մտավոր սեփականության գրասենյակը:
Այսինքն` մտավոր սեփականության բնագավառի քաղաքականության մշակումը և իրականացումը, մտավոր սեփականության օբյեկտների իրավական պահպանության տրամադրումը Հայաստանի Հանրապետությունում  իրականացնում է ՀՀ միայն էկոնոմիկայի նախարարությունը:



	2. Քաղաքացիական օրենսգրքի փոփոխությունների նախագծով առաջարկում ենք 1137-րդ հոդվածի 5-րդ մասում ավելացնել հետևյալ նախադասությունը՝ Նման դեպքում «Հեղինակային իրավունքի և հարակից իրավունքների մասին» օրենքով սահմանված կարգով հավատարմագրված կոլեկտիվ կառավարման կազմակերպությունն իրավունք ունի իրավունքների խախտողից պահանջել Հայաստանի Հանրապետության կառավարության կողմից սահմանված վարձատրության նվազագույն դրույքաչափերի կրկնակիի չափով փոխհատուցում՝ հիմք ընդունելով սույն հոդվածի 2-րդ մասի 1-ին կետը։ Նշվածը կապահովի իրավական որոշակիություն պարտադիր վճարումներից խուսափելու դեպքում վրա հասնող հետևանքների մասով:
	
	Ընդունվել է:
Կատարվել է համապատասխան փոփոխություն:


	3. Միաժամանակ՝ ««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» և «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքների նախագծերում «ֆիլմ» հասկացությունը «տեսագրություն» հասկացությամբ փոխարինելը՝ տեսալսողական ոլորտի բովանդակությամբ պայմանավորված հակասություններ է առաջացնում ոչ միայն «Կինեմատոգրաֆիայի մասին» օրենքի հասկացությունների առնչությամբ, այլ նաև ընդհանուր ոլորտի հեղինակային կարգավորման առումով, հետևաբար՝ «ֆիլմ» հասկացությունը պետք է պահպանել, որով պայմանավորված նախագծերում տեսալսողական ոլորտի հեղինակային կարգավորումները ամբողջությամբ դիտարկման և շտկման ենթակա են:

	
	Չի ընդունվել:
Նախագծի համաձայն տեսալսողական ստեղծագործությունները համարվում են հեղինակային իրավունքի օբյեկտ: Մասնավորապես՝ Նախագծի 4-րդ հոդվածի 2-րդ մասի 9-րդ կետի համաձայն՝ Հեղինակային իրավունքի օբյեկտներ համարվում են՝  9) տեսալսողական ստեղծագործությունները (կինո-հեռուստաֆիլմերը, անիմացիոն կինոնկարները, կարճ երաժշտական տեսահոլովակները, գովազդային հոլովակները, փաստագրական, փաստավավերագրական և այլ ֆիլմերը): Այսինքն՝ տեսալսողական ստեղծագործություն հասկացությունն ավելի լայն է և ներառում է ոչ միայն կինեմատրոգրաֆիական ֆիլմերը, այլ նաև գովազդային հոլովակները, կարճ երաժշտական տեսահոլովակները, անիմացիոն կինոնկարները և այլն: 
Տեսալսողական ստեղծագործության սահմանումը և դրա նկատմամբ հեղինակային իրավունքը սահմանվում են Նախագծի 88-րդ հոդվածով, որի 1-ին մասի համաձայն՝ «Տեսալսողական ստեղծագործությունը ձայնի ուղեկցությամբ կամ առանց դրա միմյանց հետ կապակցված պատկերների ամրագրված շարք է, որն ստեղծագործական աշխատանքի յուրօրինակ արդյունք է և հնարավոր է համապատասխան տեխնիկական սարքերի միջոցով դիտել, իսկ ձայնի ուղեկցության դեպքում՝ նաև լսել։»:
Նույն հոդվածի 5-րդ մասը սահմանում է, որ տեսալսողական ստեղծագործության արտադրող համարվում է այն անձը, ում նախաձեռնությամբ և պատասխանատվությամբ ստեղծվում է տեսալսողական ստեղծագործությունը: 
Նախագծի 89-րդ հոդվածի համաձայն հեղինակների և տեսալսողական ստեղծագործության արտադրողի միջև հարաբերությունները կարգավորվում են պայմանագրով: Տեսալսողական ստեղծագործություն ստեղծելու մասին պայմանագրի կնքումը ենթադրում է, որ համահեղինակները տեսալսողական ստեղծագործության արտադրողին են փոխանցում տվյալ տեսալսողական ստեղծագործության նկատմամբ իրենց գույքային իրավունքները, ինչպես նաև դրա թարգմանության, ենթագրության և կրկնօրինակման իրավունքները, տեսալսողական ստեղծագործության համար արված լուսանկարների նկատմամբ իրավունքները, եթե պայմանագրով այլ բան նախատեսված չէ: 
Այսինքն՝ Տեսալսողական ստեղծագործության արտադրողն օգտվում է հեղինակային իրավունքից և համարվում է հեղինակային իրավունքի իրավատեր:
Նախագծի 13-րդ՝ «Հարակից իրավունքներ» գլխի 105-րդ, 106-րդ, 107-րդ հոդվածներով կարգավորվում են տեսագրություն արտադրողների իրավունքներն իրենց արտադրած տեսագրությունների նկատմամբ: Համաձայն Նախագծի 105-րդ հոդվածի՝ «1. Տեսագրություն արտադրողն այն ֆիզիկական կամ իրավաբանական անձն է, ում նախաձեռնությամբ և պատասխանատվությամբ  պատրաստվում է տեսագրությունը:
2. Տեսագրությունը տեսալսողական ստեղծագործության կամ շարժվող պատկերների տեսալսողական ամրագրումն է։ 
3. Սույն հոդվածի 2-րդ մասի համաձայն՝ տեսալսողական ամրագրումը շարժվող պատկերների շարքի մարմնավորումը (նյութականացված արտահայտումը) կամ դրանց ներկայացումն է ձայնի ուղեկցությամբ կամ առանց դրա, որը թույլ է տալիս դրանց ընկալումը, վերարտադրումը կամ հաղորդումը համապատասխան սարքերի միջոցով։»
Հետևաբար, Նախագծի 105-րդ հոդվածը հստակ սահմանում է, թե ի՞նչ է տեսագրությունը, և ո՞վ է տեսագրություն արտադրողը: Այսինքն տեսագրության սահմանումից երևում է, որ տեսագրություն է համարվում ոչ միայն տեսալսողական ստեղծագործության ամրագրումը, այլ նաև շարժվող պատկերների ամրագրումը, որոնք ստեղծագործական աշխատանքի արդյունք չեն և հեղինակային իրավունքի օբյեկտ չեն համարվում: 
Շարժվող պատկերները ստեղծագործական աշխատանքի արդյունք չեն, սակայն դրանք  ստեղծելու համար դրանց արտադրողը (տեսագրություն արտադրողը)՝ իր ֆինանսական ներդրումների համար, դառնում է հարակից իրավունքների իրավատեր և օրենսդրությամբ ստանում որոշակի իրավունքներ:
Տեսագրություն արտադրողը հեղինակ չի կարող լինել, մինչդեռ տեսալսողական ստեղծագործություն արտադրողը հեղինակային իրավունքի իրավատեր է: Տեսալսողական ստեղծագործություն արտադրողը և տեսագրություն արտադրողը կարող է լինել նույն տնտեսվարող սուբյեկտը: Ուստի նա օգտվում է օրենքով նախատեսված և՛ հեղինակային, և՛ հարակից իրավունքներից:  Սակայն որոշ դեպքերում դրանք կարող են լինել տարբեր անձիք (ֆիզիակական կամ իրավաբանական), և հետևաբար, օգտվում են համապատասխանաբար հեղինակային իրավունքից կամ հարակից իրավունքներից: Օրինակ՝ «Հայֆիլմ» կինոստուդիան, ոոր նախաձեռնել, կազմակերպել և ֆինանսավորել է տեսալսողական ստեղծագործության ստեղծելու ամբողջ պրոցեսը, տեսալսողական ստեղծագործության արտադրող է, իսկ օրինակ «Մեդա դիստրիբյուշն», «Arrow Films», «RUSCICO» ընկերությունները  պատրաստել են պատրաստի ֆիլմը սկավառակի վրա կամ թվային տարբերակով այդ տեսագրության արտադրողն են:



